qundao/data-zh-poetry huggingface dataset:
念奴娇六首
作者：奕绘
朝代：清

莲花开矣，有翠禽白鹭，青鸥为侣。湖里三重楼接水，湖上碧山无数。短棹迎凉，微阴却盖，泛入空濛雨。雨声转急，冷香吹送新句。薄暮露满荷盘，珠垂柳线，雨过东南去。一道长虹弓样现，艳艳落霞前浦。万叶惊风，千花照影，好伴仙人住。黄昏泊岸，明灯两两前路。十分怜爱，带七分羞涩，三分犹豫。彤管琼琚留信物，难说无凭无据。眼角传言，眉头寄恨，约赂花间遇。见人佯避，背人携手私语。谁料苦意甜情，酸离辣别，空负琴心许。十二碧峰何处是，化作彩云飞去。璧返秦庭，珠还合浦，缥缈神仙侣。相思寤寐，梦为蝴蝶相聚。窄袖宫衣，叹千载红颜，一抔黄土。阆苑人闲春昼永，灿烂百花亭午。堕马鬟松，描蛾眉细，笑靥犹凝伫。繁华销歇，玉容寂寞无主。看取粉褪脂残，香沈灰冷，最忆霓裳舞。记得开元天宝事，剩有画中鹦鹉。似说玄宗，谁摹道子，抚卷增凄楚。盛衰屈指，眼前历历今古。游山归骑，过昆明、忽忆乾隆新凿。蓄水机关湖四面，启闭亲劳制作。耕织图边，绣漪桥下，玉水尤澄澈。楼船飞渡，望蟾时御层阁。水战鼍鼓鸣雷，霓旌蔽日，火炮如星落。十里荷花强半死，剩有芦花雪白。窗网蜘蛛，墙钻鼯鼬，往事难重说。玉华宫闭，松风溪水呜咽。重吟锦瑟，学宋玉招魂，董狐说鬼。静夜灵旗游碧落，新署大王妃子。青冢磷孤，赭袍画好，形影非耶是。钟情过甚，英雄往往如此。请看伏火铅枯，沾泥絮冷，不逐东风起。莫忆十三年旧迹，一笑付之流水。周甲诗多，添丁儿大，多少悲凉事。煌煌玉诰，维恩清泪盈纸。孤烟落日，想开元人物，辋川山水。月色泉声自无主，收入清凉文字。泣露兰幽，盘霜桕古，画里诗如是。寥寥逸响，鸣琴悠越堪比。太息环系罗衣，龙为鱼服，闭口菩提寺。松下长斋多少恨，千截艰难生死。雪重蕉残，云间鹤老，俯仰前身事。江天漠漠，一双白鹭飞起。
念奴娇六首·其一
作者：奕绘
朝代：清

莲花开矣，有翠禽白鹭，青鸥为侣。湖里三重楼接水，湖上碧山无数。短棹迎凉，微阴却盖，泛入空濛雨。雨声转急，冷香吹送新句。薄暮露满荷盘，珠垂柳线，雨过东南去。一道长虹弓样现，艳艳落霞前浦。万叶惊风，千花照影，好伴仙人住。黄昏泊岸，明灯两两前路。
念奴娇六首·其三
作者：奕绘
朝代：清

窄袖宫衣，叹千载红颜，一抔黄土。阆苑人闲春昼永，灿烂百花亭午。堕马鬟松，描蛾眉细，笑靥犹凝伫。繁华销歇，玉容寂寞无主。看取粉褪脂残，香沈灰冷，最忆霓裳舞。记得开元天宝事，剩有画中鹦鹉。似说玄宗，谁摹道子，抚卷增凄楚。盛衰屈指，眼前历历今古。
念奴娇六首·其二
作者：奕绘
朝代：清

十分怜爱，带七分羞涩，三分犹豫。彤管琼琚留信物，难说无凭无据。眼角传言，眉头寄恨，约赂花间遇。见人佯避，背人携手私语。谁料苦意甜情，酸离辣别，空负琴心许。十二碧峰何处是，化作彩云飞去。璧返秦庭，珠还合浦，缥缈神仙侣。相思寤寐，梦为蝴蝶相聚。
念奴娇六首·其五
作者：奕绘
朝代：清

重吟锦瑟，学宋玉招魂，董狐说鬼。静夜灵旗游碧落，新署大王妃子。青冢磷孤，赭袍画好，形影非耶是。钟情过甚，英雄往往如此。请看伏火铅枯，沾泥絮冷，不逐东风起。莫忆十三年旧迹，一笑付之流水。周甲诗多，添丁儿大，多少悲凉事。煌煌玉诰，维恩清泪盈纸。
念奴娇六首·其六
作者：奕绘
朝代：清

孤烟落日，想开元人物，辋川山水。月色泉声自无主，收入清凉文字。泣露兰幽，盘霜桕古，画里诗如是。寥寥逸响，鸣琴悠越堪比。太息环系罗衣，龙为鱼服，闭口菩提寺。松下长斋多少恨，千截艰难生死。雪重蕉残，云间鹤老，俯仰前身事。江天漠漠，一双白鹭飞起。
念奴娇六首·其四
作者：奕绘
朝代：清

游山归骑，过昆明、忽忆乾隆新凿。蓄水机关湖四面，启闭亲劳制作。耕织图边，绣漪桥下，玉水尤澄澈。楼船飞渡，望蟾时御层阁。水战鼍鼓鸣雷，霓旌蔽日，火炮如星落。十里荷花强半死，剩有芦花雪白。窗网蜘蛛，墙钻鼯鼬，往事难重说。玉华宫闭，松风溪水呜咽。
拂霓裳二首
作者：奕绘
朝代：清

古樯阴，自从下种便关心。凉风至，果然粉萼抱黄金。朱丝无奈细，翠叶可怜深。弱难禁。莫匆匆、风雨夜来侵。不凉不热，能几日，似如今。休折取，自怜秃鬓谢华簪。苍苔同寂历，薜荔共萧森。费清吟。笑十年、旧梦杳难寻。灿明霞，化为蝴蝶梦南华。黄粱熟，神仙风味只餐花。分香支燕剪，抱蕊避蜂衙。漫轻拿。一丛丛、枝影互周遮。罗浮作茧，烦远客，寄来些。蝉翼薄，个侬渲染想无差。轻煤烘墨剂，姹紫糁丹砂。送春赊。怅芳坰、草长已鸣蛙。
拂霓裳二首·其一
作者：奕绘
朝代：清

古樯阴，自从下种便关心。凉风至，果然粉萼抱黄金。朱丝无奈细，翠叶可怜深。弱难禁。莫匆匆、风雨夜来侵。不凉不热，能几日，似如今。休折取，自怜秃鬓谢华簪。苍苔同寂历，薜荔共萧森。费清吟。笑十年、旧梦杳难寻。
拂霓裳二首·其二
作者：奕绘
朝代：清

灿明霞，化为蝴蝶梦南华。黄粱熟，神仙风味只餐花。分香支燕剪，抱蕊避蜂衙。漫轻拿。一丛丛、枝影互周遮。罗浮作茧，烦远客，寄来些。蝉翼薄，个侬渲染想无差。轻煤烘墨剂，姹紫糁丹砂。送春赊。怅芳坰、草长已鸣蛙。
拜星月慢二首
作者：奕绘
朝代：清

沈水香浓，隔花风细，步入琅嬛仙馆。杉架凉棚，阁春云一片。更劳动，霞帔夫人下拜，唤出斑采女郎相见。笔砚精良，费词人留眼。有越南、木尺乌丝伴，滇南石镜青山茜。一幅相国亲题，叠松云高远。喜两家、奴婢呼名惯。剪金粟、瀹茗香浮碗。君夫妇、大隐城南，拥图书万卷。细草笼烟，浓苔媚日，芳坂断无人扫。蝴蝶双双，趁此间清晓。惜仙侣，画上轻罗纨素，可画得出花情多少。香历心肠，被个侬知道。爱曲栏、廿四东风好。怕暖屏、十二西风到。祝取倾国相看，似开元天宝。拂霓裳、月殿偷新调。开宫扇、水殿追凉早。更祝取、明月常圆，与情天不老。
拜星月慢二首·其一
作者：奕绘
朝代：清

沈水香浓，隔花风细，步入琅嬛仙馆。杉架凉棚，阁春云一片。更劳动，霞帔夫人下拜，唤出斑采女郎相见。笔砚精良，费词人留眼。有越南、木尺乌丝伴，滇南石镜青山茜。一幅相国亲题，叠松云高远。喜两家、奴婢呼名惯。剪金粟、瀹茗香浮碗。君夫妇、大隐城南，拥图书万卷。
拜星月慢二首·其二
作者：奕绘
朝代：清

细草笼烟，浓苔媚日，芳坂断无人扫。蝴蝶双双，趁此间清晓。惜仙侣，画上轻罗纨素，可画得出花情多少。香历心肠，被个侬知道。爱曲栏、廿四东风好。怕暖屏、十二西风到。祝取倾国相看，似开元天宝。拂霓裳、月殿偷新调。开宫扇、水殿追凉早。更祝取、明月常圆，与情天不老。
更漏子四首
作者：奕绘
朝代：清

玉为人，花作鸟，抛费功夫多少。花作鸟，玉为人，弄花香满身。绿鹦哥，花架子，一串素馨穿起。花架子，绿鹦哥，夜来香气多。月纤纤，梳齿齿，万缕千丝难理。梳齿齿，月纤纤，春风吹鬓髯。玳瑁簪，连环鬓，寄与相思一寸。连环鬓，玳瑁簪，相思一寸心。月弯弯，梳齿齿，日暮怀人千里。梳齿齿，月弯弯，愁予方寸间。玉搔头，金约指，愿在身而为佩。金约撗，玉搔头，相思不自由。发如云，梳似月，无限阴晴圆缺。梳似月，鬓如云，清辉独忆君。月如梳，云似鬓，一种闲愁难问。云似鬓，月如梳，天涯有梦无。
更漏子四首·其一
作者：奕绘
朝代：清

玉为人，花作鸟，抛费功夫多少。花作鸟，玉为人，弄花香满身。绿鹦哥，花架子，一串素馨穿起。花架子，绿鹦哥，夜来香气多。
更漏子四首·其三
作者：奕绘
朝代：清

月弯弯，梳齿齿，日暮怀人千里。梳齿齿，月弯弯，愁予方寸间。玉搔头，金约指，愿在身而为佩。金约撗，玉搔头，相思不自由。
更漏子四首·其二
作者：奕绘
朝代：清

月纤纤，梳齿齿，万缕千丝难理。梳齿齿，月纤纤，春风吹鬓髯。玳瑁簪，连环鬓，寄与相思一寸。连环鬓，玳瑁簪，相思一寸心。
更漏子四首·其四
作者：奕绘
朝代：清

发如云，梳似月，无限阴晴圆缺。梳似月，鬓如云，清辉独忆君。月如梳，云似鬓，一种闲愁难问。云似鬓，月如梳，天涯有梦无。
木兰花慢三首
作者：奕绘
朝代：清

红尘不到处，特选胜，集婵娟。见裙衩相偎，冠中列坐，人各吹弹。良辰赏心乐事，把浮名、一笑付波掀。座下苍苔细草，曲中流水高山。轻扬缟袂按冰弦。纤指玉笙寒。此化乐天宫，心何曾染，眉未尝攒。长歌短歌数阕，正清香、涧底放幽兰。好住白云乡里，千秋万岁同欢。少年经过处，记花里，读书楼。有红叶新诗，香囊锦字，一笑亲收。此情此景如梦，怅新知、淹忽起离忧。为问相思几许，一江春水东流。相思冉冉水悠悠。蜡泪暗芸篝。剩青草孤坟，黄蒿废寺，月夜魂游。何时此情忘却，奈凄风、冷雨搅人愁。今日鬓丝禅榻，当年歌舞扬州。高人多爱竹，故画竹，必高人。此一十三篇，横斜疏密，各具精神。猗猗朱栏曲沼，待微风、细雨与传兴。苔径低拖凤尾，石林丛长龙孙。廿年墨彩如新。有婿守遗珍。向京国移家，万人如海，遇我相亲。欣然全编见赠，抵琼瑰、远过百千分。一榻清风无暑，几枝仙露超尘。
木兰花慢三首·其一
作者：奕绘
朝代：清

红尘不到处，特选胜，集婵娟。见裙衩相偎，冠中列坐，人各吹弹。良辰赏心乐事，把浮名、一笑付波掀。座下苍苔细草，曲中流水高山。轻扬缟袂按冰弦。纤指玉笙寒。此化乐天宫，心何曾染，眉未尝攒。长歌短歌数阕，正清香、涧底放幽兰。好住白云乡里，千秋万岁同欢。
木兰花慢三首·其三
作者：奕绘
朝代：清

高人多爱竹，故画竹，必高人。此一十三篇，横斜疏密，各具精神。猗猗朱栏曲沼，待微风、细雨与传兴。苔径低拖凤尾，石林丛长龙孙。廿年墨彩如新。有婿守遗珍。向京国移家，万人如海，遇我相亲。欣然全编见赠，抵琼瑰、远过百千分。一榻清风无暑，几枝仙露超尘。
木兰花慢三首·其二
作者：奕绘
朝代：清

少年经过处，记花里，读书楼。有红叶新诗，香囊锦字，一笑亲收。此情此景如梦，怅新知、淹忽起离忧。为问相思几许，一江春水东流。相思冉冉水悠悠。蜡泪暗芸篝。剩青草孤坟，黄蒿废寺，月夜魂游。何时此情忘却，奈凄风、冷雨搅人愁。今日鬓丝禅榻，当年歌舞扬州。
江城梅花引二首
作者：奕绘
朝代：清

罗浮春色静娟娟，是花仙，伴诗仙。林下家风，冷澹出清妍。碎玉零星千万点，月下影，雪中香，天上缘。神全，韵全，意难传。篱边，水边，忆江妃、名号新鲜。岁晚相逢，问讯绮窗前。三叠琴心一再鼓，好时节，百花后，百花先。罗浮春色静娟娟，是花仙，伴诗仙。林氏家风，冷澹出清妍。碎玉零星千万点，月下影，雪中香，天上缘。神全，韵全，意难传。篱边，水边，忆江妃、名号新鲜。岁晚相逢，问讯绮窗前。笛孔琴丝聊寄兴，好时节、百花后，百花先。
江城梅花引二首·其一
作者：奕绘
朝代：清

罗浮春色静娟娟，是花仙，伴诗仙。林下家风，冷澹出清妍。碎玉零星千万点，月下影，雪中香，天上缘。神全，韵全，意难传。篱边，水边，忆江妃、名号新鲜。岁晚相逢，问讯绮窗前。三叠琴心一再鼓，好时节，百花后，百花先。
江城梅花引二首·其二
作者：奕绘
朝代：清

罗浮春色静娟娟，是花仙，伴诗仙。林氏家风，冷澹出清妍。碎玉零星千万点，月下影，雪中香，天上缘。神全，韵全，意难传。篱边，水边，忆江妃、名号新鲜。岁晚相逢，问讯绮窗前。笛孔琴丝聊寄兴，好时节、百花后，百花先。
江神子三首
作者：奕绘
朝代：清

滇黔楚粤挈家游，阅江楼，放扁舟。大树行台，避暑小淹留。冰雪文章仙眷属，得意处，足千秋。他年霖雨望君侯，庙堂谋，世家猷。公子公孙，出入按鸣骢。一笑功名身外事，百世业，著书酬。三朝阿监一张琴。觅知音，少知音。牢记乾隆、嘉庆受恩深。一曲汉宫秋月晓，颜色惨，泪涔涔。老奴空抱爱君心。借长吟，献规箴。弹遍鹿鸣、鱼丽戒荒淫。玉轸金徽无用处，歌羽调，散烦襟。美人名字小南强。好容光，宛清扬。不比樱桃，颜色费评量。别是一般闲态度，风动处，散天香。中年游戏少年场。谱霓裳，品群芳。记取芙蓉，出水拟何郎。不似春风桃李艳，冰玉骨，自清凉。
江神子三首·其一
作者：奕绘
朝代：清

滇黔楚粤挈家游，阅江楼，放扁舟。大树行台，避暑小淹留。冰雪文章仙眷属，得意处，足千秋。他年霖雨望君侯，庙堂谋，世家猷。公子公孙，出入按鸣骢。一笑功名身外事，百世业，著书酬。
江神子三首·其三
作者：奕绘
朝代：清

美人名字小南强。好容光，宛清扬。不比樱桃，颜色费评量。别是一般闲态度，风动处，散天香。中年游戏少年场。谱霓裳，品群芳。记取芙蓉，出水拟何郎。不似春风桃李艳，冰玉骨，自清凉。
江神子三首·其二
作者：奕绘
朝代：清

三朝阿监一张琴。觅知音，少知音。牢记乾隆、嘉庆受恩深。一曲汉宫秋月晓，颜色惨，泪涔涔。老奴空抱爱君心。借长吟，献规箴。弹遍鹿鸣、鱼丽戒荒淫。玉轸金徽无用处，歌羽调，散烦襟。
沁园春三首
作者：奕绘
朝代：清

翠袖娟娟，我心悠悠，瞻彼猗猗。爱一片虚怀，春风满抱，十分密意，秀色生眉。亚字雷回，斑痕雨润，芦被桃笙宠锡伊。书斋静，正拂尘在手，如意支颐。珊珊月下来兮。算只有、梅花作伴宜。曰你既无情，我真休矣，人皆有欲，物或挠之。万里桥边，三生石畔，一寸相思一寸灰。深林下，倘行行有睹，又复迟疑。偃蹇松枝，窈窕竹林，绰约梅花。盖君子之风，美人之薮，相依为命，相与为家。物以群分，方以类聚，白石青苔日影斜。明窗下，俨深山空谷，冰雪槎砑。清虚冷澹生涯。胜锦簇、花围斗艳奢。有苍苍五鬣，猗猗千亩，娟娟万玉，浅浅明沙。斗帐春温，孤山路远，离合神光梦寐赊。此三子，谓岁之暮矣，同隐蒹葭。两岸桃花，十里清溪，不似人间。爱春雪霏霏，薄寒剪剪，洞天寂寂，琐骨珊珊。有限斜阳，无情芳草，玉树临风一味闲。迎客者，尽衣冠太古，鸡犬皆仙。相留几日盘桓。听细数、乾坤汉魏年。看日出林中，耕田凿井，月明林下，种玉生烟。归去来兮，岁云暮矣，名姓何须万世传。好事者，作桃花源记，老笔清妍。
沁园春三首·其一
作者：奕绘
朝代：清

翠袖娟娟，我心悠悠，瞻彼猗猗。爱一片虚怀，春风满抱，十分密意，秀色生眉。亚字雷回，斑痕雨润，芦被桃笙宠锡伊。书斋静，正拂尘在手，如意支颐。珊珊月下来兮。算只有、梅花作伴宜。曰你既无情，我真休矣，人皆有欲，物或挠之。万里桥边，三生石畔，一寸相思一寸灰。深林下，倘行行有睹，又复迟疑。
沁园春三首·其三
作者：奕绘
朝代：清

两岸桃花，十里清溪，不似人间。爱春雪霏霏，薄寒剪剪，洞天寂寂，琐骨珊珊。有限斜阳，无情芳草，玉树临风一味闲。迎客者，尽衣冠太古，鸡犬皆仙。相留几日盘桓。听细数、乾坤汉魏年。看日出林中，耕田凿井，月明林下，种玉生烟。归去来兮，岁云暮矣，名姓何须万世传。好事者，作桃花源记，老笔清妍。
沁园春三首·其二
作者：奕绘
朝代：清

偃蹇松枝，窈窕竹林，绰约梅花。盖君子之风，美人之薮，相依为命，相与为家。物以群分，方以类聚，白石青苔日影斜。明窗下，俨深山空谷，冰雪槎砑。清虚冷澹生涯。胜锦簇、花围斗艳奢。有苍苍五鬣，猗猗千亩，娟娟万玉，浅浅明沙。斗帐春温，孤山路远，离合神光梦寐赊。此三子，谓岁之暮矣，同隐蒹葭。
河传二首
作者：奕绘
朝代：清

秋雨，秋雨。故人不来，吾孰与语。美人芳草托离骚。迢迢。白云归路遥。浮云变化人间世。生如寄，细嚼无滋味。动清吟，鼓鸣琴。寸心。高山流水音。明日，七夕。针楼豫厂，雨晴难必。轻雷犹记去年阴。寸心。小词存至今。人间不及天上好，相思老。耿耿负怀抱。又清秋，便人愁。牵牛。翠花凉露浮。
河传二首·其一
作者：奕绘
朝代：清

秋雨，秋雨。故人不来，吾孰与语。美人芳草托离骚。迢迢。白云归路遥。浮云变化人间世。生如寄，细嚼无滋味。动清吟，鼓鸣琴。寸心。高山流水音。
河传二首·其二
作者：奕绘
朝代：清

明日，七夕。针楼豫厂，雨晴难必。轻雷犹记去年阴。寸心。小词存至今。人间不及天上好，相思老。耿耿负怀抱。又清秋，便人愁。牵牛。翠花凉露浮。
洞仙歌三首
作者：奕绘
朝代：清

幅巾野服，访梅花清晓。万玉临流香更好。爱疏枝风约，老干苔皱，谁解画、空谷伊人清照。珊珊倚修竹，离合神光，翠羽明珠并双妙。压寒碧西湖，千树花飞，黄鹤楼、笛声吹老。绕江北江南万重山，怅憔悴、何郎近来诗少。烟鬟雾鬓，是大罗仙眷。剪水瞳人梦中见。绛云轻、鹤背聊借吹箫，拾翠羽、蕙带荷衣零乱。一泓沧海水、星斗低垂，桂斧丁丁广寒殿。招我御罡风，若有人兮，光明藏、碧空香满。又告我、诸天秘灵文，莫画出、飞琼蕊宫真面。白云一片，荡碧霄清永。中有飞仙驻双影。问莲枝竹管，若个拈来，试看取、道服翠翘相并。风轮忙短劫，石榻棕鞋，示病维摩未尝病。天女散花回，空际翱翔，尘沙界、悄无人省。众香国、逍遥现全身，画图上、星眸月眉交映。
洞仙歌三首·其一
作者：奕绘
朝代：清

幅巾野服，访梅花清晓。万玉临流香更好。爱疏枝风约，老干苔皱，谁解画、空谷伊人清照。珊珊倚修竹，离合神光，翠羽明珠并双妙。压寒碧西湖，千树花飞，黄鹤楼、笛声吹老。绕江北江南万重山，怅憔悴、何郎近来诗少。
洞仙歌三首·其三
作者：奕绘
朝代：清

白云一片，荡碧霄清永。中有飞仙驻双影。问莲枝竹管，若个拈来，试看取、道服翠翘相并。风轮忙短劫，石榻棕鞋，示病维摩未尝病。天女散花回，空际翱翔，尘沙界、悄无人省。众香国、逍遥现全身，画图上、星眸月眉交映。
洞仙歌三首·其二
作者：奕绘
朝代：清

烟鬟雾鬓，是大罗仙眷。剪水瞳人梦中见。绛云轻、鹤背聊借吹箫，拾翠羽、蕙带荷衣零乱。一泓沧海水、星斗低垂，桂斧丁丁广寒殿。招我御罡风，若有人兮，光明藏、碧空香满。又告我、诸天秘灵文，莫画出、飞琼蕊宫真面。
浪淘沙二首
作者：奕绘
朝代：清

晓起泥云屏，宿酒才醒。樱桃红褪竹光青。昨夜蔷薇花上雨，隔着窗听。散步数芳馨，日上帘钉。檐牙残溜一星星。爱惜玉池莲叶底，长遍浮萍。彤管助香奁，红豆慵拈。西山爽气上眉尖。金粉雕零王谢燕，飞入茅檐。雨梦隔珠帘，云暖风纤。玉台人老未应嫌。水殿鸳鸯阿阁凤，何忧鹣鹣。
浪淘沙二首·其一
作者：奕绘
朝代：清

晓起泥云屏，宿酒才醒。樱桃红褪竹光青。昨夜蔷薇花上雨，隔着窗听。散步数芳馨，日上帘钉。檐牙残溜一星星。爱惜玉池莲叶底，长遍浮萍。
浪淘沙二首·其二
作者：奕绘
朝代：清

彤管助香奁，红豆慵拈。西山爽气上眉尖。金粉雕零王谢燕，飞入茅檐。雨梦隔珠帘，云暖风纤。玉台人老未应嫌。水殿鸳鸯阿阁凤，何忧鹣鹣。
满庭芳五首
作者：奕绘
朝代：清

春水如天，春山如笑，春烟低罨春城。三春好鸟，春树变春声。有女怀春如醉，惊春梦、不断春情。春功起，春牛打碎，春令属春卿。问春春不语，春来春往，多少春程。爱春帆细雨，春草青青。难买春宵一刻，寻春去、春满春明。题春句，春花春月，春色太轻盈。我爱春兮，春王正月，春春先谱春词。春江花月，春意柳先知。春夜春灯高挂，开春宴、春不多时。荞无限，春盘春菜，春酒泛春卮。春秋三十八，伤春病酒，春困春知。又漭光满眼，花发春枝。春燕春莺交语，春闺里、春日迟迟。游春约，春湖春屿，春事总相宜。万斛春愁，愁春未醒，探春一片春心。春三二月，春浅到春深。缫得春蚕丝尽，春宫静、细谱春音。迎春乐，春风一曲，春兴寄春琴。春寒春向暧，春衫乍剪，春线春针。正桃花春涨，巴蜀春霖。那计春长春短，春晴好、又怕春阴。春无绪，春烟春雨，春霭暗春岑。林下家风，花间格调，新诗高咏玄晖。丹青老手，此卷更精微。一十六般色相，自迎春、写到寒梅。生绡上，交加枝叶，光彩化人衣。画工高绝处，能疏能密，能瘦能肥。似华林金谷，玉映珠围。远学钱家舜举，邹小山、异趣同归。众香国，花开四照，无日不芳菲。絮影生涯，香囊结习，低丛惯是追飞。一汀春草，烟雨酿芬菲。是处芳心动也，风流阵、金碧霏微。湘帘外，蕊珠花片，飘荡总相依。写生谁得似，滕王旧稿，越女新衣。最堪怜、双双翅粉都稀。叶底斜阳穿碎，细评量、燕瘦环肥。多情甚，纤腰清减，妒煞楚宫妃。
满庭芳五首·其一
作者：奕绘
朝代：清

春水如天，春山如笑，春烟低罨春城。三春好鸟，春树变春声。有女怀春如醉，惊春梦、不断春情。春功起，春牛打碎，春令属春卿。问春春不语，春来春往，多少春程。爱春帆细雨，春草青青。难买春宵一刻，寻春去、春满春明。题春句，春花春月，春色太轻盈。
满庭芳五首·其三
作者：奕绘
朝代：清

万斛春愁，愁春未醒，探春一片春心。春三二月，春浅到春深。缫得春蚕丝尽，春宫静、细谱春音。迎春乐，春风一曲，春兴寄春琴。春寒春向暧，春衫乍剪，春线春针。正桃花春涨，巴蜀春霖。那计春长春短，春晴好、又怕春阴。春无绪，春烟春雨，春霭暗春岑。
满庭芳五首·其二
作者：奕绘
朝代：清

我爱春兮，春王正月，春春先谱春词。春江花月，春意柳先知。春夜春灯高挂，开春宴、春不多时。荞无限，春盘春菜，春酒泛春卮。春秋三十八，伤春病酒，春困春知。又漭光满眼，花发春枝。春燕春莺交语，春闺里、春日迟迟。游春约，春湖春屿，春事总相宜。
满庭芳五首·其五
作者：奕绘
朝代：清

絮影生涯，香囊结习，低丛惯是追飞。一汀春草，烟雨酿芬菲。是处芳心动也，风流阵、金碧霏微。湘帘外，蕊珠花片，飘荡总相依。写生谁得似，滕王旧稿，越女新衣。最堪怜、双双翅粉都稀。叶底斜阳穿碎，细评量、燕瘦环肥。多情甚，纤腰清减，妒煞楚宫妃。
满庭芳五首·其四
作者：奕绘
朝代：清

林下家风，花间格调，新诗高咏玄晖。丹青老手，此卷更精微。一十六般色相，自迎春、写到寒梅。生绡上，交加枝叶，光彩化人衣。画工高绝处，能疏能密，能瘦能肥。似华林金谷，玉映珠围。远学钱家舜举，邹小山、异趣同归。众香国，花开四照，无日不芳菲。
疏影二首·其一
作者：奕绘
朝代：清

清容怎写。似板桥十里，月明林下。醉眼迷离，瘦干横斜，梦回不辨真假。玲珑竹外传香澹，浑讶道、美人来也。破玉颜、缟袂临窗，莫是文君新寡。惆怅逋仙老去，动江南诗兴，形影牵惹。一树池边，一剪灯前，一样断肠深夜。哀丝不怨毛延寿，怨出格、风流难画。待春来、积雪消时，只恐和伊皱都化。
祝英台近二首·其一
作者：奕绘
朝代：清

那朝陵，何代墓，碑字半残阙。立马蹲狻，秋草乱行列。屹然翁仲双双，斜阳照处，犹得片时温热。最凄绝。背阴一寸浓苔，萧萧古松柏。绿处斑斑，红处杜鹃血。殷勤太监提炉，将军带剑，等待长明灯灭。
苏慕遮
作者：奕绘
朝代：清

送秋声，延暮霭。枫落江村，绕郭山如画。红叶题诗人好在。流水无情，流入闲鸥队。路东西，林向背。片片离愁，禁得斜阳晒。老气萧森呈艳态。洗尽铅华，不向阳春卖。
莺啼序二首
作者：奕绘
朝代：清

清池夜来雨过，长新萍无数。破凝碧、款款蜻蜓，飞来还又飞去。映画阁、光浮藻影，花梢冉冉斜鹃暮。感人生、无异朝露。子夜登车，丁年佩印，受寒风暑雾。每自问、半世羸躯，殉人何事自苦。官初成、仲翁病告，秫未熟、渊明词赋。古之人，思重其身，渺焉予慕。莎阶蚁战，蜜桶蜂酣，尚决然出处。君不见、云间野鹤，独远尘世，水里游鱼，不思林麓。任天者逸，知天者乐，狂吟大醉三千首，尽风流、文彩惊人句。朝簪股后，镜中未见霜毛，俯仰一笑今古。南山种豆，曲水流觞，引高情趣。却远胜、羔裘五缄，退食委蛇，虎钮三斤，钤书旁午。悠游万卷，商量千载，孟光喜逐梁鸿隐，更门生、儿子同欢聚。殷勤问字人来，载酒相看，定然不拒。东风恁般袅娜，到披香别殿。锦屏外、十二栏干，海棠昨夜开遍。关得春光几许，垂垂帘幕深深院。见个侬、小立多时，绣余人倦。格外娇憨怎画，正无赖、轻寒轻暖。曾记得、梦里相逢，年来和梦都懒。斗宫装、霓裳云锦，点宝髻、蕊珠花片。最怜伊、指笋纤柔，斜擎斑管。刘家碧玉，天上飞琼，逗诗情宛转。想吟就、玲珑红豆，飘摇红叶，吴国双乔，汉宫双燕。梨花开也，柳花飞也，断肠谁谱销魂传。让神仙、消受风流，春莺儿啼罢，游丝更比人闲，闲情何处消遣。列岫眉长，回波眼俊，玉鸦叉睛展。浑疑是、阏氏画错，幽怨琵琶，班女情移，徘徊团扇。无主春归，莫愁人老，但省识、花间索句图中见。多少环佩凄凉，金粉凋零，世朝都换。
莺啼序二首·其一
作者：奕绘
朝代：清

清池夜来雨过，长新萍无数。破凝碧、款款蜻蜓，飞来还又飞去。映画阁、光浮藻影，花梢冉冉斜鹃暮。感人生、无异朝露。子夜登车，丁年佩印，受寒风暑雾。每自问、半世羸躯，殉人何事自苦。官初成、仲翁病告，秫未熟、渊明词赋。古之人，思重其身，渺焉予慕。莎阶蚁战，蜜桶蜂酣，尚决然出处。君不见、云间野鹤，独远尘世，水里游鱼，不思林麓。任天者逸，知天者乐，狂吟大醉三千首，尽风流、文彩惊人句。朝簪股后，镜中未见霜毛，俯仰一笑今古。南山种豆，曲水流觞，引高情趣。却远胜、羔裘五缄，退食委蛇，虎钮三斤，钤书旁午。悠游万卷，商量千载，孟光喜逐梁鸿隐，更门生、儿子同欢聚。殷勤问字人来，载酒相看，定然不拒。
莺啼序二首·其二
作者：奕绘
朝代：清

东风恁般袅娜，到披香别殿。锦屏外、十二栏干，海棠昨夜开遍。关得春光几许，垂垂帘幕深深院。见个侬、小立多时，绣余人倦。格外娇憨怎画，正无赖、轻寒轻暖。曾记得、梦里相逢，年来和梦都懒。斗宫装、霓裳云锦，点宝髻、蕊珠花片。最怜伊、指笋纤柔，斜擎斑管。刘家碧玉，天上飞琼，逗诗情宛转。想吟就、玲珑红豆，飘摇红叶，吴国双乔，汉宫双燕。梨花开也，柳花飞也，断肠谁谱销魂传。让神仙、消受风流，春莺儿啼罢，游丝更比人闲，闲情何处消遣。列岫眉长，回波眼俊，玉鸦叉睛展。浑疑是、阏氏画错，幽怨琵琶，班女情移，徘徊团扇。无主春归，莫愁人老，但省识、花间索句图中见。多少环佩凄凉，金粉凋零，世朝都换。
西兴乐
作者：奕绘
朝代：清

空岩绝壑涧之阴，芳馨独隐幽深。相遇千年，相思寸心。是谓同心断金，渺难寻。绿叶红丝，扇头题罢，远寄知音。
解语花二首
作者：奕绘
朝代：清

深丛罥蝶，密叶喧蜂，荼蘼同时上架。百尺春藤，向春残、花又同时开也。长条怎把，嫌剌手、锋芒钩挂。冰雪玲珑消永昼，风味何潇洒。微风吹荡翠幕，香气中人，此景最难写。一种销魂，百千般、装点温柔声价。繁枝上下。无限相思清梦夜。断肠风雨关心事，明月芳菲谢。秧针未插，藕孔难抽，缭乱闲愁别绪。柔情一楼。柳条儿、不绾濛茸狂絮。回肠怎贮。搅金井、辘轳来去。弱生生、万点飞花。都被春牵住。细似鬓云无数。总三眠蚕老，丝犹长吐。缠绵何苦。心中线、系上合欢双树。杳无凭据。鲛人泪、织成销素。解相思、萦绕勾连，不断如春雨。
解语花二首·其一
作者：奕绘
朝代：清

深丛罥蝶，密叶喧蜂，荼蘼同时上架。百尺春藤，向春残、花又同时开也。长条怎把，嫌剌手、锋芒钩挂。冰雪玲珑消永昼，风味何潇洒。微风吹荡翠幕，香气中人，此景最难写。一种销魂，百千般、装点温柔声价。繁枝上下。无限相思清梦夜。断肠风雨关心事，明月芳菲谢。
解语花二首·其二
作者：奕绘
朝代：清

秧针未插，藕孔难抽，缭乱闲愁别绪。柔情一楼。柳条儿、不绾濛茸狂絮。回肠怎贮。搅金井、辘轳来去。弱生生、万点飞花。都被春牵住。细似鬓云无数。总三眠蚕老，丝犹长吐。缠绵何苦。心中线、系上合欢双树。杳无凭据。鲛人泪、织成销素。解相思、萦绕勾连，不断如春雨。
醉太平四首
作者：奕绘
朝代：清

车声乍停，三更四更。槽头唱和驴声，正雄鸡未鸣。鸣非不平，亦非夜惊。应时发见良能，载摩登女经。驴声可悯，鸟鸣好听。古今天下人情，怕深山虎鸣。钟声杳冥，锣声破訇。一金分铸两形，似展禽弟兄。毚毚者獾，茸茸雪团。玉人借作双欢，喻同心百年。两头倒颠，或伸或跧。吉羊天鹿之间，又莲笙桂冠。青青子衿，悠悠我心。白花转变黄金，比初开更深。长藤绕林，清香满簪。是宜焙茗徽琴，泛泳弦妙音。
醉太平四首·其一
作者：奕绘
朝代：清

车声乍停，三更四更。槽头唱和驴声，正雄鸡未鸣。鸣非不平，亦非夜惊。应时发见良能，载摩登女经。
醉太平四首·其三
作者：奕绘
朝代：清

毚毚者獾，茸茸雪团。玉人借作双欢，喻同心百年。两头倒颠，或伸或跧。吉羊天鹿之间，又莲笙桂冠。
醉太平四首·其二
作者：奕绘
朝代：清

驴声可悯，鸟鸣好听。古今天下人情，怕深山虎鸣。钟声杳冥，锣声破訇。一金分铸两形，似展禽弟兄。
醉太平四首·其四
作者：奕绘
朝代：清

青青子衿，悠悠我心。白花转变黄金，比初开更深。长藤绕林，清香满簪。是宜焙茗徽琴，泛泳弦妙音。
醉翁操二首
作者：奕绘
朝代：清

净净，泉鸣，君听。此何声，山应。跏趺坐兮琴初停，斯音非浊非清。三桧青。树下杳冥冥，深涧万古流不盈。不言而信，无为而成。盘陀石上，此际吾心正平。兰与蕙兮芳馨，纷绿叶兮长生。高人焉用名。岩花传其情，法曲集其灵，谁其画者王叔明。秋风，犹龙，蓬蓬。幻无穷，天工，思归去兮深山中。绕篱霜蕊烟丛，三径通。百种灿玲珑，一笑相对兮幼翁。岁云暮矣，吾适安从。信斯乐也，万事纷纷无功。餐落英之苍蒙。挹露华之和冲。清真兮鍊容，元虚兮知雄。可以复乎宗，谓之千载而一逢。
醉翁操二首·其一
作者：奕绘
朝代：清

净净，泉鸣，君听。此何声，山应。跏趺坐兮琴初停，斯音非浊非清。三桧青。树下杳冥冥，深涧万古流不盈。不言而信，无为而成。盘陀石上，此际吾心正平。兰与蕙兮芳馨，纷绿叶兮长生。高人焉用名。岩花传其情，法曲集其灵，谁其画者王叔明。
醉翁操二首·其二
作者：奕绘
朝代：清

秋风，犹龙，蓬蓬。幻无穷，天工，思归去兮深山中。绕篱霜蕊烟丛，三径通。百种灿玲珑，一笑相对兮幼翁。岁云暮矣，吾适安从。信斯乐也，万事纷纷无功。餐落英之苍蒙。挹露华之和冲。清真兮鍊容，元虚兮知雄。可以复乎宗，谓之千载而一逢。
齐天乐三首
作者：奕绘
朝代：清

变宫清角层云际，参差雁行飞处。舜庙花开，桥山柏老，此韵独无今古。朝辞南楚，畲流响呼群，冲烟结伍。暝过燕京，来时重见去时路。秋声如怨如慕。春声翻别调，玉笙低度。漠草初青，东风稍暖，商略将雏避暑。翩翩北去。听欢喜音中，半含凄苦。加意提防，关弓思射汝。芳心不解连环结，三芽五芽相绾。缭乱情根，缠绵别绪，犹怨红泥松软。秋云一剪。忆旧雨尘沙，同岑苔藓。瘦叶离披，晚来亲自带香铲。阿娇金屋乍贮，几丛幽露滴，苏小啼眼。花褪朱丝，魂销绿萼，汝盎宣盆栽满。来春天暧。向涂壁妆楼，画栏池馆。碧玉新抽，妙香闻冉冉。芜园何限伤心事，凄凉更逢斜照。狐窜阴房，鸮鸣祜木，画栋曝书楼倒。青苔谁扫。但败柳残荷，寒鸦衰草。痛哭苍烟，一丸冷月夜深悄。追思成邸故事，陈王游宴处，花好春好。鱼网横矶，羊鞭挂树，此日那堪重到。暗伤怀抱。向流水声中，咽呜长啸。梁燕无聊，今年归去早。
齐天乐三首·其一
作者：奕绘
朝代：清

变宫清角层云际，参差雁行飞处。舜庙花开，桥山柏老，此韵独无今古。朝辞南楚，畲流响呼群，冲烟结伍。暝过燕京，来时重见去时路。秋声如怨如慕。春声翻别调，玉笙低度。漠草初青，东风稍暖，商略将雏避暑。翩翩北去。听欢喜音中，半含凄苦。加意提防，关弓思射汝。
齐天乐三首·其三
作者：奕绘
朝代：清

芜园何限伤心事，凄凉更逢斜照。狐窜阴房，鸮鸣祜木，画栋曝书楼倒。青苔谁扫。但败柳残荷，寒鸦衰草。痛哭苍烟，一丸冷月夜深悄。追思成邸故事，陈王游宴处，花好春好。鱼网横矶，羊鞭挂树，此日那堪重到。暗伤怀抱。向流水声中，咽呜长啸。梁燕无聊，今年归去早。
齐天乐三首·其二
作者：奕绘
朝代：清

芳心不解连环结，三芽五芽相绾。缭乱情根，缠绵别绪，犹怨红泥松软。秋云一剪。忆旧雨尘沙，同岑苔藓。瘦叶离披，晚来亲自带香铲。阿娇金屋乍贮，几丛幽露滴，苏小啼眼。花褪朱丝，魂销绿萼，汝盎宣盆栽满。来春天暧。向涂壁妆楼，画栏池馆。碧玉新抽，妙香闻冉冉。
拟汉铙歌十八曲，存十一章 其十一 临高台
作者：姚燮
朝代：清

羊无𡗝，离地一千仞，终不见，天门峨峨。前者矰，后者磐，左右者罗。始皇千世万世，金木火水无沴。折兰焚椒，桂荆杕杕。何纵尔八荒兮，逊此蚊蚋。
登泰山记
作者：姚鼐
朝代：清

泰山之阳，汶水西流；其阴，济水东流。阳谷皆入汶，阴谷皆入济。当其南北分者，古长城也。最高日观峰，在长城南十五里。
余以乾隆三十九年十二月，自京师乘风雪，历齐河、长清，穿泰山西北谷，越长城之限，至于泰安。是月丁未，与知府朱孝纯子颍由南麓登。四十五里，道皆砌石为磴，其级七千有余。
泰山正南面有三谷。中谷绕泰安城下，郦道元所谓环水也。余始循以入，道少半，越中岭，复循西谷，遂至其巅。古时登山，循东谷入，道有天门。东谷者，古谓之天门溪水，余所不至也。今所经中岭及山巅崖限当道者，世皆谓之天门云。道中迷雾冰滑，磴几不可登。及既上，苍山负雪，明烛天南；望晚日照城郭，汶水、徂徕如画，而半山居雾若带然。
戊申晦，五鼓，与子颖坐日观亭，待日出。大风扬积雪击面。亭东自足下皆云漫。稍见云中白若摴蒱数十立者，山也。极天云一线异色，须臾成五彩。日上，正赤如丹，下有红光，动摇承之。或曰，此东海也。回视日观以西峰，或得日，或否，绛皓驳色，而皆若偻。
亭西有岱祠，又有碧霞元君祠；皇帝行宫在碧霞元君祠东。是日，观道中石刻，自唐显庆以来，其远古刻尽漫失。僻不当道者，皆不及往。
山多石，少土；石苍黑色，多平方，少圜。少杂树，多松，生石罅，皆平顶。冰雪，无瀑水，无鸟兽音迹。至日观数里内无树，而雪与人膝齐。
桐城姚鼐记。
不雨叹·其一
作者：孔庆瑚
朝代：清

春无雨，农民苦。麦苗短，枯遑萟。稷黍女，缚柳条。男打鼓圭璧，告神神不语。泪滴秋田未耕土。黑云四塞天如墨，望雨不来试风色。乱飞急点土未湿，风动云行留不得，举头忽见纤纤月。
卷下声声慢·题花海叔“惜花春起早图”
作者：孙云凤
朝代：清

柳塘残月，水阁明霞，栏杆十二新晴。弄影霏香，东风吹遍园亭。帘前几番芳讯，勒花梢、燕子寒轻。最怕是，隔红墙弹鹊，缀上金铃。吟罢焦桐漫抚，向疏棂曲槛，独自闲凭。百五韶华，都教付与啼莺。催动千林晓色，听数声、画鼓春城。无人会，是搓酥滴露，一种柔情。
裸人丛笑篇·其九
作者：孙元衡
朝代：清

海山宜鹿，依于朴樕。麌麌呦呦，群行野伏。诸蕃即之，长鈚劲箙。毒㹪横噬，倍于杀戮。凭藉商手赋公局，获车既倾壑有欲。㹔奔狧食何苦辛，直朵颐于刖蹄而剖腹。
裸人丛笑篇·其五
作者：孙元衡
朝代：清

倒悬覆脏，如絷羵羊。织竹为箍，约肚束肠。行奔登跃，食少力强。蜂壶猿臂，逐鹿逾冈。将刀断之，挽手上堂。为语楚宫休饿死，盍习此术媚其王？
裸人丛笑篇·其八
作者：孙元衡
朝代：清

接飞轶走，纵行横施。绣肌雕腋，勇者是仪。龟文蝉翼，蒙表贯肢。背展雕鹗，胸狞豹螭。跳脱臂釬，璎珞项披。蠢然身首犁？尸。
河满子第一体·题美人图
作者：孙兰媛
朝代：清

罗扇半遮粉颊，宝钗长坠香肩。十二阑干凭曲处，敛眉此际堪怜。却爱绿窗睡重，羡他红袜生妍。
诉衷情第一体·闲情
作者：孙兰媛
朝代：清

纨扇轻裁双蛱蝶，倚银屏。风渐引，低语，细闲评。小婢笑相迎。盈盈。画帘香影清。不胜情。
嗟哉华尔行
作者：孙文川
朝代：清

亚墨利加洲，有爱育士迭国，去中华三万余里。其国之人皆泰西诸邦所迁徒。背英吉利苛政自立，日富以强。有华盛顿创为传贤之法法最良。行之数传，民和世康。其国左右皆大洋，旁峙落机大山万里长。我皇咸丰十年，其国之人华尔慕化而至。值乱贼被猖，杀人肝脑涂地。华尔曰嘻，我夷兵官也，今见官军乃儿戏。彼乱贼人人得诛之。吾虽外臣，愿为朝廷敌忾。嗟哉华尔！愤不顾身，大吏言于朝，授以兵五百人。华尔教以泰西阵法，坐作进退无逡巡。飞炮中敌无一生，遂克松江守其城。克宁波，留其军，又克周浦金山，无不以一当百，海上处处闻威声。皇帝嘉之，拜官副总兵。华尔感激，愿属籍受廛，世为中国民。彼金日磾契苾何力往矣，今有华尔，乃能继汉唐蕃将成功名。嗟哉华尔！今年八月，宁波告急，华尔方守松江，以兵授其佐，自往奋击。时贼众数万在慈溪邑，华尔率健儿冲锋镝。不知贼中乃有奸夷助死力，一枪击中华尔额，遂以是日死于敌。嗟哉华尔，谁将与俦。时之人，将军不武，士卒不同仇。食君之禄，遭时之难，而沓沓无忧。彼外国人食毛践土岁余耳，乃能为国授命，我国将士闻之胡不羞。嗟哉华尔，谁堪与俦。
点降唇·冬夜不寐
作者：孙荪意
朝代：清

闲却纱窗，月儿斜透窗儿缝。夜深寒重。懒卸钗头凤。数尽更声，底事难成梦。愁千种。慵拈新咏。只把灯花弄。
过石柱境上吊女将军秦良玉
作者：孟超然
朝代：清

女将军，秦良玉。石砫司，统荒服。渝州城门昼不开，渝城狼藉皆血肉。判官胡廷表，走效秦廷哭。女将军，师为出。大战二郎关，身不辟矢镞。黄来儿，何荼毒。女将军，几先烛。督师杨阁部，乃驱贼入蜀。中丞见事晚，伤哉同颠覆。一战罗汝才，矫矫夺其纛。天生女将军，英姿古所独。养贼自重伊何人？奇男子，勇有余，忠不足。君不见左将军，亦良玉。
踏灾行
作者：宋永清
朝代：清

自夏徂秋兮，旱魃为殃。泉涸烟生兮，海沸如汤。五谷已萎兮，不舞商羊。桑林输诚兮，四野张皇。终日劳劳兮，步祷上方。携老扶幼兮，百里相将。层峦共望兮，风伯无良。浩浩皇天兮，不我之伤。连年抗旱兮，民何所藏。哀哀穷黎兮，家无稻粮。务穑劝分兮，犹藉官仓。乞籴邻邑兮，幸歌太康。荒政十二兮，务去欃枪。实余凉德致此兮，敢怨彼苍。
沁园春三首
作者：宋琬
朝代：清

把酒花前，俛仰乾坤，犹剩吾曹。忆西清奉引，曾陪汲黯，南冠憔悴，同祭皋陶。谏草空焚，钓竿长把，三径荒芜仲蔚蒿。长安道，叹东门黄犬，几度悲号。于今华发萧萧，但痛饮狂歌兴未消。向莲社参禅，无人能解，醉乡娱老，有脱而逃。白眼看他，飞扬跋扈，蜾裸螟蛉之二豪。三年后，看两家儿子，谁似枚皋？柳暗柴门，苔深竹径，芍药初红。羡烟霞高卧，结庐水曲，鹿麋为伴，避世墙东。女子知名，儿童拍手，笑指韩康药满笼。吾何幸，向绳床井灶，正日相从。朝来睡起初慵，恰神女飞来第几峰。看博山炉底，双眠翡翠，绿纱窗外，并蒂芙蓉。我辈钟情，温柔堪老，鹤似精神玉似容。催妆赋，校陈琳檄草，立愈头风。正日思归，临水登山，云胡不归？羡君诚高士，堪五湖长，予其逋客，愧北山移。结遍贤豪，厌闻歌管，十载扬州梦已非。家何在？有珠帘云海，雪窦烟扉。年年车马逶迟，空折尽隋堤柳几枝。笑故园三径，桂兰频老，层峦万叠，猿鹤长啼。或问先生，笑而不答，待满词人饯别诗。真归矣，任山灵见诮，百罚奚辞？
沁园春三首·其一
作者：宋琬
朝代：清

把酒花前，俛仰乾坤，犹剩吾曹。忆西清奉引，曾陪汲黯，南冠憔悴，同祭皋陶。谏草空焚，钓竿长把，三径荒芜仲蔚蒿。长安道，叹东门黄犬，几度悲号。于今华发萧萧，但痛饮狂歌兴未消。向莲社参禅，无人能解，醉乡娱老，有脱而逃。白眼看他，飞扬跋扈，蜾裸螟蛉之二豪。三年后，看两家儿子，谁似枚皋？
沁园春三首·其三
作者：宋琬
朝代：清

正日思归，临水登山，云胡不归？羡君诚高士，堪五湖长，予其逋客，愧北山移。结遍贤豪，厌闻歌管，十载扬州梦已非。家何在？有珠帘云海，雪窦烟扉。年年车马逶迟，空折尽隋堤柳几枝。笑故园三径，桂兰频老，层峦万叠，猿鹤长啼。或问先生，笑而不答，待满词人饯别诗。真归矣，任山灵见诮，百罚奚辞？
沁园春三首·其二
作者：宋琬
朝代：清

柳暗柴门，苔深竹径，芍药初红。羡烟霞高卧，结庐水曲，鹿麋为伴，避世墙东。女子知名，儿童拍手，笑指韩康药满笼。吾何幸，向绳床井灶，正日相从。朝来睡起初慵，恰神女飞来第几峰。看博山炉底，双眠翡翠，绿纱窗外，并蒂芙蓉。我辈钟情，温柔堪老，鹤似精神玉似容。催妆赋，校陈琳檄草，立愈头风。
鲁隐公菟裘
作者：屈复
朝代：清

菟裘未营，友爱杀身。为我杀人者，即为杀我人。钟巫之祭徒纷纷。
念奴娇秣陵吊古
作者：屈大均
朝代：清

萧条如此，更何须，苦忆江南佳丽。花柳何曾迷六代，只为春光能醉。玉笛风朝，金笳霜夕，吹得天憔悴。秦淮波浅，忍含如许清泪。任尔燕子无情，飞归旧国，又怎忘兴替。虎踞龙蟠那得久，莫又苍苍王气。灵谷梅花，蒋山松树，未识何年岁。石人犹在，问君多少能记。
紫萸香慢送雁
作者：屈大均
朝代：清

恨沙蓬，偏随人转，更怜雾柳难青。问征鸿南向，几时暖返龙庭。正有无边烟雪，与鲜飚千里，送度长城。向并门少待，白首牧羝人，正海上，手携李卿。秋声，宿定还惊。愁里月，不分明。又哀笳四起，衣砧断续，终夜伤情。跨羊小儿争射，恁能到，白蘋汀。尽长天遍排人字，逆风飞去，毛羽随处飘零，书寄未成。
舟子谣四章
作者：屈大均
朝代：清

广州大艨艟，使得两头风。输一篷，赢一篷。后八字风，扬篷当中。前八字风，勾篷西东。上滩如天，铁人纸船。人与石斗，十钩一牵。船随石转，其软如绵。江海无津，铁船纸人。随风所督，万斛埃尘。其船坚重，铁力为身。
食槟榔谣
作者：屈大均
朝代：清

槟榔白，不食花。食花蒂，当灵茶。槟榔青，子初成。食青子，当茶清。欢口槟榔花，侬口槟榔子。花香子不如，子甘花不似。甘香得相同，何必求连理。
望远行第六体·蜀国怀古
作者：左锡嘉
朝代：清

繁华锦绣，今何处、玉垒珠江依旧。浣花人去，折柳桥横，只剩断碑残甃。怕听鹃声，啼破一场春梦，都付绿稀红瘦。对西山、凭吊春归时候。知否。王孟故宫零落，便殿宇、尽成溪阜。拾翠锦江，踏青绮陌，谁贳卓文君酒。还幸芙蓉屏障，海棠香国，留得斜阳亭堠。但云低天暮，何堪回首。
古别离
作者：弘历
朝代：清

古别离。乃有天上牵牛织女星分歧。至今八万六干会，后会滔滔无止期。可怜一会才一日，其余无央数日何以消愁思。古别离，天上犹如此。人间可例推，设使无会晤，安用苦别离？古别离，长吁嘻！
弹汗行
作者：弘历
朝代：清

路经弹汗州，因作《弹汗行》。自昔蒙古长，原有汗之称。长城以北东西亘，各据部落雄相争。文皇欲弹压若辈，边州因以此额泐岩城。而何四夷君长上尊号，既笑却之，后乃赐书四夷遂用可汗名。《弹汗行》，漫言唐事试言我皇清。四十九旗为旧属，久去汗号，惟以王公带砺百世荣。四喀尔喀实后附，仍其汗号乃我皇祖沛恩宏。朕虽不德定准部，亦存其汗号都尔伯特，至今世录其孙曾。其余自作孽，覆祀非我黩武逞佳兵。最后土尔扈特自归顺，仍其汗号无庸更。《弹汗行》，何须弹压惟廑怀柔情。各部人觐循兹以入京，亿万斯年，受恩保土与国享升平。
梁武帝
作者：弘历
朝代：清

乘其危窃其祚，萧衍道成视刘裕。宫城围吴兴拒，徒称马袁仍厚遇。本失正末奚数，定律兴乐曾何助。特佞佛奉象塑，舍身同泰功德慕。初祖谒直指处，漆桶弗契乃北去。祀牺牲代面素，庙不血食语不惧。饿台城应始悟，荷荷那得金仙护。
高宗纯皇帝御制乡饮酒礼乐章补笙诗六篇乾隆十年·华黍三章二章章四句一章五句
作者：弘历
朝代：清

瞻彼阪田，厥黍始华。胝足胼手，嗟嗟我农夫。瞻彼阪田，黍华以秀。胼手胝足，惟勤斯殖茂。华有不秀矣，秀有不实矣。其雨其雨矣，杲杲日出矣。惄予愁之恤矣。
高宗纯皇帝御制乡饮酒礼乐章补笙诗六篇乾隆十年·崇丘三章章六句
作者：弘历
朝代：清

涧松童童，蛙黾邻兮。丘草萋萋，荡青云兮。凡百君子，慎乃托身兮。涧松童童，涧则卑兮。丘草萋萋，丘则崎兮。凡百君子，审乃所依兮。有崇者丘，物无不遂。有卓者道，愚无不智。资生育德，永植无替。
高宗纯皇帝御制乡饮酒礼乐章补笙诗六篇乾隆十年·日华四章章六句
作者：弘历
朝代：清

有白者华，不污纤尘。咨尔士兮，宜修其身。不修其身，乃贻羞于二人。有白者华，婉兹静好。咨尔女兮，宜修妇道。不修妇道，乃贻羞于二老。有华匪玉，湟而不淄。白华匪兰，芬乃胜之。我撷白华，载咏载思。白华匪玉，质玉之令。白华匪兰，臭兰之净。我撷白华，载思载咏。
同治十年仲冬消寒第三集岘樵前辈扮东老屋时前辈方钩校韵学因属木夫作此图居无何遂闻备兵巩秦阶之命明年仲春图成乃使南皮张之洞题诗上方为作长歌纪之
作者：张之洞
朝代：清

琉璃厂东大宅有朱藤，新城诗老渔洋居。献纪文达直西苑，乃以槐西名其所著书。嘉道儒宗阮太傅，生晚未见见此宣南庐。主人几易乃归洪洞董，庭中何有历历种白榆。春荚可食夏荫可休息，如此嘉树岂待韩宣誉。当年太傅婆娑在其下，蒐讨金石图籍为嬉娱。坐中宾客尽魁彦，朱钱吴刘桂武臧翁瞿。太傅还山此树亦憔悴，幸不斩艾同薪樗。屋好今日主亦好，揱尔而纤白晰微髭须。发箧堆书齐斗栱，哦诗树下咳唾风生珠。十年禁近出乘障，庭柯欲别烦踌躇。重来十月复西去，惜此膏流节断空心枯。自言结习岂容一日废，展卷烂烂铅黄朱。二百六部经手勘，陈广毛增心苦为刊除。良夜清尊展文宴，问奇树义相爬梳。我朝字学音学称绝诣，钩经擿子排陈吴。顾江戴段皆卓绝，要眇不免稍纷挐。乎水并部乃为休文诟，江左合音翻病紫阳疏。人口具有宫商角徵羽，欲削歌麻两部得非诬。形有孳乳声岂有先后，胡取华严字母张浮屠。但当古今画畦界，安用胫脚齐鹤凫。开皇八贤偶夜集，左陆右薛参刘卢。酒阑把笔论韵事，束缚学子谁能踰。魏渊有言我辈定则定，安知发蒙解惑非吾徒。绣衣官贵例丰泽，君坐好翠形容癯。陇首云飞王事急，那得仰屋笺虫鱼。此屋曾阅词人数百辈，可惜千金碑版归屠沽。宋玉故宅傥非来庾信，风流文藻今日成荒芜。后之视今亦犹今视昔，爱人思树看取陈生图。
寄衣篇
作者：张作楠
朝代：清

虫唧唧，催刀尺。念游子，泪沾臆。冬成衣，寄北平，北平风高妾心惊。念我夫子久作客，日日计归程。再拜告丈人，为我寄衣到塞北。岁岁寄衣，不见夫归。不见夫归心恻恻。一在南，一在北，使妾长相忆。丈人将衣去，归客将书来。读未数行，举家悲哀。夫子有遗言，言寄妻若子。远客二十年，财亡身又兀。我病尔不知时，我死尔不知日。尔饥尔寒谁视尔，与尔永诀凭片纸。萋若子，顿足号且呼，不见故夫，但见手书。持书于邑，肝肠断绝。尔病我不知时，尔死我不知日。使我夫妻父子，不得永诀。妻哭夫兮，子哭父。母哭儿孤，儿哭母苦。三千里外雪霏霏，谁收尔骨归黄土。
傅言玉女
作者：张惠言
朝代：清

多谢东风，吹送故园春色。低晴浅雨，做清明时节。昨夜花影，认得江南新月；一枝枝漾，春魂如雪。却问东风，怎都来伴阒寂。绣屏绮陌，有春人浓觅。闲庭闭门，翻锁一丝愁绝；梦儿无奈，又随春出。
高阳台二首
作者：张惠言
朝代：清

红杏桥边，白云渡口，画船箫鼓端阳。十六年来，故园事事堪伤。前年此日偏相忆，有沙鸥、招得成行。向丰溪、掠过波声，划破山光。当时但觉离情速，倩蛮笺缄恨，苦说他乡。谁道而含，回头一样茫茫。客来都问江南好，问江南、可是潇湘？怎凭阑、一缕西风，一寸回肠。听雨湖头，看花日下，两年多少闲情？一卷离骚，有人和我吟声、而今往事难追省，泪如丝、不透重扃。把深杯、酬向遗编，易传元经。仙人闻说辽东鹤，问归来丁令，可识湘灵？海阔山高，千年几许冤魂。伤心欲奏招魂赋，怕夜台、猿狖还惊。请看他、怨雨悲风，锁住愁城。
高阳台二首·其一
作者：张惠言
朝代：清

红杏桥边，白云渡口，画船箫鼓端阳。十六年来，故园事事堪伤。前年此日偏相忆，有沙鸥、招得成行。向丰溪、掠过波声，划破山光。当时但觉离情速，倩蛮笺缄恨，苦说他乡。谁道而含，回头一样茫茫。客来都问江南好，问江南、可是潇湘？怎凭阑、一缕西风，一寸回肠。
高阳台二首·其二
作者：张惠言
朝代：清

听雨湖头，看花日下，两年多少闲情？一卷离骚，有人和我吟声、而今往事难追省，泪如丝、不透重扃。把深杯、酬向遗编，易传元经。仙人闻说辽东鹤，问归来丁令，可识湘灵？海阔山高，千年几许冤魂。伤心欲奏招魂赋，怕夜台、猿狖还惊。请看他、怨雨悲风，锁住愁城。
读《史记》四十首 其三十九 书马字
作者：张晋
朝代：清

书马字，连尾五，今不足，奈何许，一时惶恐汗出泚，上若知之谴死矣。万石家，号纯谨，失之愚，亦堪悯。君不见，车中几马何烦计，以策数毕乃敢对，呜呼难兄与难弟。
读《史记》四十首 其二 鹿为马
作者：张晋
朝代：清

鹿为马，献天子，言马生，言鹿死，是非黑白可知矣。关东盗，何能为？钜鹿战，章邯摧，长史欣，几不归，司马门下空徘徊。秦政失，秦鹿去。逐者谁？汉与楚。乌骓一陷重瞳迷，隆准龙颜终得之。望宫，独斋宿。祠泾神，思祈福。福未来，祸已伏，阎乐弯弓射上幄。吁嗟白虎啮左骖，妖梦真同蕉下鹿。
读《史记》四十首 其二十七 张廷尉
作者：张晋
朝代：清

窃玉环，入高庙，下廷尉，欲族盗。玉环被窃能几许，何似长陵一抔土。中渭桥，犯清跸，下廷尉，罪当罚。张公用法何其平，张公之言何不经。当时诛之则亦已，此语安可告天子。
读《史记》四十首 其二十九 爱少子
作者：张晋
朝代：清

郑武姜，宠叔段，将启之，俾作乱。窦太后，怜孝王，欲富贵，同武姜。酒后戏言心内喜，此时之情可知矣。入同辇，出同车，称警跸，王膏腴。袁丝关说王不愉，半途遮刺身首殊。天子虽不竟梁狱，从兹骨肉情已疏。野人献牛足生背，六月六日王忽逝。太后不肯食，涕泣摧心肝。帝欲杀吾子，哀哉今果然。女食邑，男分藩，太后说，加一餐。妇人爱少子，自古皆如此。君不见，惠文后，长安君不离左右。
读《史记》四十首 其八 借前箸
作者：张晋
朝代：清

挽楚权，立六国，楚未弱，先树敌，后世闻之犹失色。趣刻印，危矣哉，客既去，留侯来。借前箸，为君寿，八不可，须当休。嗟客言，安足信？遽左顾，趣销印。君不见，此法当失真非计，竖儒几败而公事。忽思石勒果英雄，其智乃过汉高帝。
读《史记》四十首 其十 后期斩
作者：张晋
朝代：清

穰苴先，庄贾后。期日中，设表漏。后期斩，法不宥，军一出，燕师覆。梁王越，踵其智，少年笑，疑相戏。斩一人，设坛祭，众大惊，头抢地。彼盗耳，乃封王，能用众，岂寻常。军贵整，法必申，不如此，非将军。君不见，孙子武勒兵，并可试妇女，队长既斩从而鼓，军中美人皆劲旅。
读《史记》四十首 其十四 出胯下
作者：张晋
朝代：清

信能死，请刺我，不能死，出胯下。出胯下，何足道，粲然一市人皆笑。剖符向故里，危矣屠中儿，用作楚中尉，报复亦大奇。当年熟视良有以，忍耻故能就于此。君不见，英雄失志辱泥途，纵出胯下何伤乎？君不见，英雄得志空千古，谁能生与哙等伍。
读《史记》四十首 其四 厕中鼠
作者：张晋
朝代：清

厕中鼠，为犬苦，仓中鼠，居大庑，人生要贵审所处。一朝得志取卿相，奈何乃与赵高伍。行督责，殊不经，夷三族，具五刑，阿意求容终无成。雄鸡自断尾，所愿不为牺。富贵苟已极，税驾安能知？出东门，牵黄犬，逐狡兔，兴不浅。回首顾中子，涕泣知难免。呜吁何不审所处，得勿见笑厕中鼠。
又叠前韵再饯同人
作者：张景祁
朝代：清

忍抛了、西泠词社。又到深秋，菊开篱下。电激流光，一年容易，最堪怕。况兼伤别，云树外、扁舟迓。老柳已无多，怎折赠、柔条盈把。休舍。待携琴问鹤，不用四愁閒写。乌啼夜冷，好凭吊、故王台榭。第一是、紫蟹银鲈，早梦里、烟波萦惹。任晚雨篷窗，觱栗城头吹哑。
柳梢青六月十八夜，湖上士女骈■笙歌达曙，盖次日为祝大士诞辰也，赋纪四阕作华鬘色界观，可乎
作者：张景祁
朝代：清

日落城閪，钿车流水，争逐芳尘。酒幔全垂，筝囊暗挂，何处藏春。笙歌鬲岸尤闻。浑不解、红愁翠颦。浩荡香天，迷离色界，都是慈云。
苏幕遮旧藏顾西梅长亭送别画扇，效红友体
作者：张景祁
朝代：清

玉骢嘶，油壁待。情似连环，情似连环解。握手临歧分手快。絮语丁宁，絮语丁宁再。掩离觞，拈宝带。欲决归期，欲决归期改。梦里寻君何处在。楼外青山，楼外青山外。
霜天晓月
作者：张景祁
朝代：清

明霞罩岭。浴日光难定。听彻天鸡初报，知尘梦、几人醒。万顷。云水净。凌波休照影。唱到晓风残月，今宵事、怕重醒。
挟仙游
作者：张梁
朝代：清

登三清，眺八极，仙人待我白榆侧。气鸿濛，光翕欻，五城十二楼，逍遥在咫尺。乘罡风，谒帝宫，博桑鸡鸣海日红。三青鸟，云外绕，王母锡宴会琼岛。嘤如吹玉笙，莫是董双成。铿若拨琅璈，得非王子登。江上鼓瑟逢湘灵，二十五弦凄以清。踏歌踏歌蓝采和，一脚徒跣一脚靴，长板拍罢归大罗。日为魂，月为魄，皓然方寸中，天地原不隔。周游六合任胸臆。跨龙腰，骑凤翼，迈千龄，才一息。
琴意诗 其七 鹤舞洞天
作者：张梁
朝代：清

高山峨峨，流水涓涓。长松之阴，有鹤蹁跹。立苍苔，啄白石，而饮清泉。顾风日之和美，忽长鸣兮戛然。修翎矫雪，逸翩翔烟。雌雄迭代，俯仰迁延。始凤跄兮焕烂，终龙跃兮蜿蜒。往来络绎，交错回旋。节若应鼓，机如转圜。拂琪树兮晃朗，落玉花兮联翩。若有人兮，幅巾道服，安坐调弦。想琴心兮，三叠致妙，舞乎胎仙。
琴意诗 其二 白雪
作者：张梁
朝代：清

抚冰弦之皎洁，扣玉㢩之玲珑。叹曲高而和寡，溯遗音于郢中。恍飞霙之来下兮，忽烟霭之溟濛。乍回旋兮，舞鸾鹤于仙岛。俄散漫兮，屑琼瑶于帝宫。沾璧槛，洒珠栊，皎兮若梨花之带月，翩兮似柳絮之因风。萧萧兮疏竹，谡谡兮劲松。喜清光兮照眼，快颢气兮蟠胸。乃知声音之微妙兮，移造化之功。顾兹曲之冷淡兮，琴每罢而座空。独余情其爱悦，抱幽素兮忡忡。
碧云深·闻雁
作者：张玉珍
朝代：清

风飕飕。雁声冷唤芦花秋。芦花秋。梦沉别浦，灯灺南楼。去时系足书空修。而今只影牵新愁。牵新愁。几回忘了，又上心头。
曹仁宪谨荣寿仿古乐府
作者：张达邦
朝代：清

廉明勤恕，士女感恩施。廉明勤恕，士女感恩施。年高德劭，三畏四知。惟怀公义，不顾己私。弹琴俗化，解网心慈。歌以颂之，士女感恩施。福禄祯祥，为公介眉寿。福禄祯祥，为公介眉寿。松柏之姿，异于蒲柳。诗赓数首，酒酌数斗。凡我同人，飏言拜手。祝之，为公介眉寿。
曹仁宪谨荣寿仿古乐府·其一
作者：张达邦
朝代：清

廉明勤恕，士女感恩施。廉明勤恕，士女感恩施。年高德劭，三畏四知。惟怀公义，不顾己私。弹琴俗化，解网心慈。歌以颂之，士女感恩施。
曹仁宪谨荣寿仿古乐府·其二
作者：张达邦
朝代：清

福禄祯祥，为公介眉寿。福禄祯祥，为公介眉寿。松柏之姿，异于蒲柳。诗赓数首，酒酌数斗。凡我同人，飏言拜手。祝之，为公介眉寿。
居无门
作者：张问陶
朝代：清

居无门，顿觉神骨清，两眼划然明。九垓为市，八荒为庭，瞋目直欲空寰瀛。独游太古世，欲存外户不闭之高情。横逆之来不必撄，撄人适以撄吾宁。鲁勾践，原非人，君不见，齐庆卿。
鹤飞来
作者：归懋仪
朝代：清

维海汤汤，三山居其中。鼎足以立，贝阙而珠宫。仙人翱且游，其乐不可穷。谁其从之，二八白鹤往来西复东。山之高矣，有石斯嵷。鹤之洁矣，有羽斯丰。引吭乎皎月，而振翼乎清风。醴泉芝草供饮啄，倏不知春夏与秋冬。鹤之鸣矣，彻于九重。鹤之止矣，间世一逢。衔来丹枣之实大，与安期同得而食之，寿偕天地无时终。
为学一首示子侄
作者：彭端淑
朝代：清

天下事有难易乎？为之，则难者亦易矣；不为，则易者亦难矣。人之为学有难易乎？学之，则难者亦易矣；不学，则易者亦难矣。
吾资之昏，不逮人也，吾材之庸，不逮人也；旦旦而学之，久而不怠焉，迄乎成，而亦不知其昏与庸也。吾资之聪，倍人也，吾材之敏，倍人也；屏弃而不用，其与昏与庸无以异也。圣人之道，卒于鲁也传之。然则昏庸聪敏之用，岂有常哉？
蜀之鄙有二僧：其一贫，其一富。贫者语于富者曰：“吾欲之南海，何如？”富者曰：“子何恃而往？”曰：“吾一瓶一钵足矣。”富者曰：“吾数年来欲买舟而下，犹未能也。子何恃而往！”越明年，贫者自南海还，以告富者，富者有惭色。
西蜀之去南海，不知几千里也，僧富者不能至而贫者至焉。人之立志，顾不如蜀鄙之僧哉？是故聪与敏，可恃而不可恃也；自恃其聪与敏而不学者，自败者也。昏与庸，可限而不可限也；不自限其昏与庸，而力学不倦者，自力者也。
哺儿词
作者：彭绍升
朝代：清

朝哺儿，夕哺儿，儿饥儿饱惟母知。母哺儿，宁言疲，儿索母，无是非。儿夜半，方苦饥。啼索母，起作糜。糜不熟，儿还啼，解衣乳儿儿方嬉。儿勿嬉，有客为尔长涕洟。人生谁无阿母慈，尔生如我当知之。
卷中临江仙·闺情
作者：徐灿
朝代：清

不识秋来镜里，个中时见啼妆。碧波清露殢红香。莲心羞结，多半是空房。低阁垂杨罢舞，窥帘归雁成行。梦魂曾到水云乡。细风将雨，一夜冷银塘。
春衫泪·客怀
作者：徐釚
朝代：清

子规叫初歇。正客怀撩乱，无人猜著。明月楼前，碧桃花下，记当日、烟鬟雾薄。痴如中酒，也都想、日斜妆阁。心情恶。看翠袖重揾，泪珠弹却。斜压香衾，低垂罗帐，幽梦后、天涯原各。且把断肠提起，拚做杨花，向江南流落。
醉桃园·题章子鹤竹溪徜徉图
作者：徐釚
朝代：清

蒹葭秋水人如玉。閒傍轻鸥栖宿。偃仰浅莎一曲。个个琅玕绿。竹溪逸兴无人续。都被红尘拘束。爱煞先生清福。恍惚真羞仆。
东门行
作者：戴亨
朝代：清

出东门，慨以叹。年如矢，去不还。壮盛已过，出入无欢。白日昭昭，不照游子颜。雪霜悽怆漫荒原。鸟无翼，河无船。甘随草木，俯首凋残。嗷嗷八口号寒饥。赁舂作苦精力衰。颓纵有所获难餔，糜思远出竞刀锥。天黯惨，日西垂。儿女罗列，跪奉一卮。欲饮未饮心酸悲。平明就道，妻子牵衣。啼悯我老，问我将何之。山有豺虎，水有蛟螭。征途况瘁骨肉违。安危莫测，魂梦惊疑。男儿结志山不移。邪赢秽窦圣所非。遵古道以寻路，将安往而不迷。停旅橐，解征衣。从今以后，无复别离。生相慰，死相依。
临高台
作者：戴亨
朝代：清

临高台，豁双目。心多忧，悲还续。云敛长空雪销谷。海不扬波，山升朝旭。仰穹苍，俯众族。喙息跂行，芸生并育。有鹤苦饥，孤飞野宿。天风四吹，哀鸣若哭。
人禽歌四章·其一
作者：戴亨
朝代：清

天地絪缊兮一气孔蒸。肖厥形兮绳绳。为龟麟兮为鸮鹰。随大化兮生成。
人禽歌四章·其二
作者：戴亨
朝代：清

龙飞潜兮咸知其灵。人变化兮孰如其能。为鸮为鸾兮此情。龙之灵兮其形。
君子行
作者：戴亨
朝代：清

有玉者错，有刀者砻。不错不砻，谁贳为功。田甫田，莠乔乔。思远人，心忉忉。逐情欲，入禽门。猎道义，躏圣藩。贿玷精，乏易计。境能移，实自弃。倚孔门，弹卫章。衣未成，转为裳。弗捐弗壹，弗钻弗出。一矢两禽，左右俱失。弸其中，彪其外。能则荣，否则败。铸金铸人，孰贱孰尊。宏深肃括，可以褆身。
君马黄
作者：戴亨
朝代：清

君马黄，臣马苍，臣马不如君马强。君马强，臣马良，君马追风籋雷电，臣马低头蹀躞身摧藏。身摧藏，背高价，绝足能，老枥下。执辔如繻，载驰载驱。越陌度阡，中有崎岖。遵轨道磬控在手，骐骥驽骀皆善走。
圣人出
作者：戴亨
朝代：清

圣人出，泰阶平。麟凤来，川岳灵。万汇昌，百谷登。雨旸时，四海宁。朝廷肃，牧守明。蛮夷宾服，稽首殿庭。刑罚省，赋役轻。井里亲睦如弟兄。上有政，下有情。庶政熙，众情倾。风俗美，治功成。
战城南
作者：戴亨
朝代：清

战城南，城南烽火促。两锋相接鼓声死，将军帐前鬼夜哭。锦衣朱襮，饮酒食肉。生受国恩，甘殉溪谷。我岂不同仇，我实不谷。
拟曾晰莫春唱答歌六章
作者：戴亨
朝代：清

风和煦兮水容与。偕童冠兮行蘧蘧。万物得所兮吾亦乐吾初。春风融融兮沂水洋洋。高天厚地兮供我相羊。何思何虑兮与时偕行。物无心而成化兮觉天地之无私。纷欣欣而茂育兮身亦游于化机。人害匪徒兮地害匪宜。冠兮童兮浴且风兮。夫何求兮与天游兮。群适其时兮余将奚待。唐虞事业兮于焉斯在。望衡门兮日熹微。随杖履兮归来。琴瑟在御兮且鼓且嬉。世莫我知兮将上质乎皇羲。
拟曾晰莫春唱答歌六章·其三
作者：戴亨
朝代：清

物无心而成化兮觉天地之无私。纷欣欣而茂育兮身亦游于化机。人害匪徒兮地害匪宜。
登高丘而望远海
作者：戴亨
朝代：清

登高丘，望远海。三神山，海中峙，长生大药竟何在。安期生，羡门子，我从尔游，尔应我待。情已奔，忧还起。自顾顽劣躯，得无遇君君不礼。波涛荡潏，陵麓施靡。灵槎茫茫，引颈延伫，不知奚舣。猿鸟啼风树凄其，窅冥西日颓，仙乎仙乎我心悲。
芳树
作者：戴亨
朝代：清

桃李不言，下自成蹊。中有芳树，众木生疑。疑尔花不当春，叶不因时。轮囷古干背绳尺，安知尔抱中心奇。芳树之芳，众木之防。芳树不芳，芳树之常。
莫打乌
作者：戴亨
朝代：清

莫打乌，乌生八九雏。巢中唧唧饥哀呼。乌遭铩羽，众雏何辜。莫打乌，乌能反哺人不如。忘勤劬私妻孥，父母老病羁孤。腹充粗粝，体无完襦。儿则衣狐，白乘坚车。朋从狎辟，陆博樗蒱。归来醉饱，妻妾子女相欢娱。父母求衣索食，言语龃龉拂袖去。气结不语，展转长嘘。莫打乌，乌能反哺人不如。
蒿里
作者：戴亨
朝代：清

里中蒿，蒿已齐。啾啾唧唧鸮夜啼。鸮声悽，人心悲。雪霜惨惨，萧苇离离。生不能生，死复何追。
薤露
作者：戴亨
朝代：清

薤上露，薤露何易晞。歌钟未歇，倏忽悲啼。骷髅作人语，欢乐不可以久稽。鬼伯歛魂，苦难暂违。汲汲将奚为。
车遥遥
作者：戴亨
朝代：清

车遥遥，将安之。遵轨度，防倾危。日易暮，仆夫颓。人但见燕羽捷于凤翼，狐跃超乎麟驰。岂复知舆行陆舟行溪，空则疾，重则迟。车遥遥，将安之。
远游篇
作者：戴亨
朝代：清

天路高，不可步。河水深，不可渡。陇首飞云变朝暮。冬采薇，日苦饥。被败絮，难为衣。风雨飘飖室将颓。茫无策，告母将远之。母谓儿，懦儿去，当告谁。儿谓母，老母当自保持。莫我儿，长苦思。强欲无悲，悲不自知。愁颜憯憯，清泪漓漓。呼兄嫂与妻。同至母前，且嘱且辞。欲语未及发，气结声惨悽。怀中黄口小儿闻父去，仓皇释乳握手牵衣。举家哀哀号泣，刺骨煎脾。知君此时难别离。出郭门，路多歧。行迟迟，中心悲。道逢坎险，车怠马罢。山鬼夹路，猛虎纵横来。我肉瘦，虎腹饥。山鬼迷人，忽笑忽啼。仰天叹，发浩歌。拯我者少，啖我者多。茕茕孤客将奈何。乱曰：思故乡，书断绝。念慈帏，心碎裂。清漏沈沈泪成血。
野田黄雀行
作者：戴亨
朝代：清

黄雀，黄雀，躯命何微。田中水阔，无粟无乾泥。黄雀饥，绕树啼。黄雀栖，霜雪摧。随风飘泊，忽东忽西。瞥见大屋，屋底囷鹿累累。黄雀下来，网罗高施。雀飞投罗，宛颈低垂。哀哀乞告罗者，我实苦饥。苦饥奈何，我命当危。饥不择食，我罪当治。唯矜唯恤，仁者当念之。
长城歌
作者：戴亨
朝代：清

猛虎肉，人可尝。壮士心，不可伤。猛虎虽猛犹能缚。壮士心伤大难作。君不见陇上夫，释耰锄。斩棘荆，奋臂呼。嬴秦宗社成荒芜。长城筑怨非良图。
陌上桑
作者：戴亨
朝代：清

执懿筐，遵微行。掺掺女手，爰采柔桑。桑萎蚕馁心徬徨。蚕成茧，缫沸汤。缫丝白，白于霜。凭君染赤染黑染青黄。蚕在釜中泣，唯愿天下黄耇台背，安且燠，无冻伤。王侯贵介，衮衣绣绂，佩玉鸣珰。威仪秩秩相煇煌。纵死鼎镬职所当。念之哉，勿但供娈童嬖媵，逞丽质，斗鲜裳。吴歌楚舞断人肠。
与余生书
作者：戴名世
朝代：清

余生足下。前日浮屠犁支自言永历中宦者，为足下道滇黔间事。余闻之，载笔往问焉。余至而犁支已去，因教足下为我书其语来，去年冬乃得读之，稍稍识其大略。而吾乡方学士有《滇黔纪闻》一编，余六七年前尝见之。及是而余购得是书，取犁支所言考之，以证其同异。盖两人之言各有详有略，而亦不无大相悬殊者，传闻之间，必有讹焉。然而学土考据颇为确核，而犁支又得于耳目之所睹记，二者将何取信哉？
昔者宋之亡也，区区海岛一隅，仅如弹丸黑子，不逾时而又已灭亡，而史犹得以备书其事。今以弘光之帝南京，隆武之帝闽越，永历之帝西粤、帝滇黔，地方数千里，首尾十七八年，揆以《春秋》之义，岂遽不如昭烈之在蜀，帝昺之在崖州？而其事惭以灭没。近日方宽文字之禁，而天下所以避忌讳者万端，其或菰芦泽之间，有廑廑志其梗概，所谓存什一于千百，而其书未出，又无好事者为之掇拾流传，不久而已荡为清风，化为冷灰。至于老将退卒、故家旧臣、遗民父老，相继澌尽，而文献无征，凋残零落，使一时成败得失与夫孤忠效死、乱贼误国、流离播迁之情状，无以示于后世，岂不可叹也哉！
终明之末三百年无史，金匮石室之藏，恐终沦散放失，而世所流布诸书，缺略不祥，毁誉失实。嗟乎！世无子长、孟坚，不可聊且命笔。鄙人无状，窃有志焉，而书籍无从广购，又困于饥寒，衣食日不暇给，惧此事终已废弃。是则有明全盛之书且不得见其成，而又何况于夜郎、筇笮、昆明、洱海奔走流亡区区之轶事乎？前日翰林院购遗书于各州郡，书稍稍集，但自神宗晚节事涉边疆者，民间汰去不以上；而史官所指名以购者，其外颇更有潜德幽光，稗官碑志纪载出于史馆之所不及知者，皆不得以上，则亦无以成一代之全史。甚矣其难也！
余员昔之志于明史，有深痛焉、辄好问当世事。而身所与士大夫接甚少，士大夫亦无有以此为念者，又足迹未尝至四方，以故见闻颇寡，然而此志未尝不时时存也。足下知犁支所在，能召之来与余面论其事，则不胜幸甚。
卷二声声慢·野花
作者：戴延介
朝代：清

接垄铺茵，窥垣亸艳，踏青还惜韶光。瘦蝶飞来，也添一度眠香。满路碾红翻白，拥归轮、紫陌堤长。愁自远，算番番开落，只送斜阳。正日容欹态掩，任草埋高下，鹃诉凄凉。一缕香心，犹牵一寸柔肠。可有金牌旧字，尚关情、画粉池塘。春梦远，只当年、金谷已荒。
题布袋和尚
作者：戴梓
朝代：清

瞻彼异僧，形容古怪。地老天荒，独携布袋。袋中何有，非米非菜。收在袋中，不买不卖。放出袋来，撑破世界。吾不能为世人以共言，唯观我于寂然不动之自在。
题朱玉端小像
作者：戴梓
朝代：清

瞻彼貌兮，其貌扬扬。察彼度兮，其度汪汪。若云霄之凤翥，诚希世之麟祥。聆松风以寄傲，揽山翠而挹芳。偶临云水之际，时适烟波之乡。虽性甘于丘壑，而冥心栖乎庙堂。
题画罗汉
作者：戴梓
朝代：清

溪水泠泠，石梁屹屹。电逐云奔，杖履安适。计口有二，计钵无一。入彼尘寰，何以乞食。不饮涧泉，不餐岭柏。一味真如，服之无斁。既无文字，何以书为。既无臭味，何以钵为。二老苍苍，相顾而？。有草可藉，有树可依。皎皎白日，清风自吹。閒云无约，到处相随。承彼箕趺，岩岩石峙。謦欬当风，猿啼鹤唳。惊醒蛰龙，云蒸海沸。攫之不能，揉之不易。雷电翻空，震拔天地。当头一喝，收回钵内。合掌陈词，问以大道。大道伊何，嚷嚷闹闹。云过不滋，水流泥淖。道在理中，理为道盗。罗汉本领，恐不能到。敢问如来，不言而笑。猛士贾力，视虎如豵。咤叱相向，毛血翻风。以彼衲子，称曰神通。考之古史，有人豢龙。龙且可豢，矧彼大虫。寓言引此，云西水东。偶逢一石，就之欲眠。岩草拥后，松风落前。西方东土，山隈海边。有此乐国，可以永年。如水出泉，清不费钱。梧桐一叶，临秋翩翩。茫茫大海，何为彼岸。险哉险哉，波涛浩瀚。鲸鲲若山，狰狞欲啖。委身从之，夫复何憾。一有失足，万劫莫办。我欲援之，回首一看。宝塔七级，其小如锥。掌中游戏，如同小儿。显此神通，犯彼清规。耸身入塔，发大光辉。照彻五部，宝网罗之。相索和南，草偃风吹。杖不自持，反付童子。童子如妖，摇唇弄齿。柴风欲焚，草霜欲死。纵有灵芝，亦不能起。嗟哉此躯，如水如纸。纸可千年，水弗能止。白云蒸蒸，高台层层。梧桐兔落，杨柳鸦惊。眼中幻境，岂我真形。四海五岳，宁无应声。忽发狮吼，震荡幽明。梦乎醒乎，是死是生。
题画罗汉·其二
作者：戴梓
朝代：清

既无文字，何以书为。既无臭味，何以钵为。二老苍苍，相顾而？。有草可藉，有树可依。皎皎白日，清风自吹。閒云无约，到处相随。
少年行
作者：文廷式
朝代：清

清胪映雪，纤腰贴地，东日照名姝。教剥瓜犀，戏堆腊凤，情态半憨疏。还相问，近来消息，怀得汉书无。如此壶天，尽留人住，我欲再乘桴。
题遂安邹广文效忠图
作者：方式济
朝代：清

遂安城，大如斗。贼兵来，县官走。儒官骂贼贼缚肘，乘机遁出豺狼口。集众击贼梃在手，妖星一扫宁鸡狗。贼伏莽，去还来。城门火，栖乌哀。登碑矢石驱风雷，狂氛恶雾层层开。释重围，士民喜。归我绛纱帷，理我旧书史。孤忠未显微官死，当年佐阵儿折齿，儿今抱图献天子。
盘中诗
作者：方登峄
朝代：清

木刻鸠，纸剪马。飞山头，走山下。露贯殊，纫为襦。云裁衣，烂光辉。是耶非，孰辨之。六月桑，吐蚕丝。冬之蕙，茁新枝。尔所思，非其时。素者发，丹者泪。心恻恻，老已至。骨肉残，风雨驶。寸有长，尺有短。双轮驰，不可挽。我所急，天所缓。击瓦鼓，声乌乌。白云满天歌且呼，歌周四角旋中区。
秦女休行
作者：方登峄
朝代：清

一尺髻，三尺刀。仇人头，在女腰。渭水深，华山高。血风腥，天冥冥，手提髑髅气峥嵘。法吏执之付以理，女欲报仇，先办一死。后来又有庞娥亲，千古英雄在女子。
老枪来
作者：方登峄
朝代：清

老枪来，江边滚滚飞尘埃。七月维秋，鬻彼马牛。马牛泽泽，易我布帛。大车是将，爰集于疆。来莫入城，俟天子命以行。天子曰都，远人适馆饩以糈。高颧眢目卷髭须，狐冠草履游中衢。观者鼓掌相轩渠，岁以为期兮日月徂。归去，归去，豢尔牛马驹。
孙征君传
作者：方苞
朝代：清

孙奇逢，字启泰，号钟元，北直容城入也。少倜傥，好奇节，而内行笃修；负经世之略，常欲赫然著功烈，而不可强以仕。先是，高攀龙、顾宪成讲学东林，海内士大夫立名义者多附焉。及天启初，逆奄魏忠贤得政，叨秽者争出其门，而目东林诸君子为党。由是杨涟、左光斗、魏大中、周顺昌、缪昌期次第死厂狱，祸及亲党。而奇逢独与定兴鹿正、张果中倾身为之，诸公卒赖以归骨，世所传“范阳三烈士”也。
方是时，孙承宗以大学士兼兵部尚书经略蓟、辽，奇逢之友归安茅元仪及鹿正之子善继皆在幕府。奇逢密上书承宗，承宗以军事疏请入见。忠贤大惧，绕御床而泣，以严旨遏承宗于中途。而世以此益高奇逢之义。台垣及巡抚交荐屡征，不起，承宗欲疏请以职方起赞军事，使元仪先之，奇逢亦不应也。其后畿内盗贼数骇，容城危困，乃携家入易州五公山，门生亲故从而相保者数百家，奇逢为教条部署守御，而弦歌不辍。
入国朝，以国子祭酒征，有司敦趣，卒固辞。移居新安，既而渡河，止苏门百泉。水部郎马光裕奉以夏峰田庐，逆率子弟躬耕，四方来学，愿留者，亦授田使耕，所居遂成聚。
奇逢始与鹿善继讲学，以象山、阳明为宗，及晚年，乃更和通朱子之说。其治身务自刻砥，执亲之丧，率兄弟庐墓侧凡六年。人无贤愚，苟问学，必开以性之所近，使自力于庸行。其与人无町畦，虽武夫悍卒工商隶圉野夫牧竖，必以诚意接之，用此名在天下，而人无忌嫉者。方杨、左在难，众皆为奇逢危，而忠贤左右皆近畿人，夙重奇逢质行，无不阴为之地者。鼎革后，诸公必欲强起奇逢，平凉胡廷佐曰：“人各有志，彼自乐处隐就闲，何故必令与吾侪一辙乎？”居夏峰二十有五年，卒，年九十有二。
河南北学者，岁时奉祀百泉书院，而容城与刘因、杨继盛同祀，保定与孙文正承宗、鹿忠节善继并祀学宫，天下无知与不知，皆称曰夏峰先生。
赞曰：先兄百川闻之夏峰之学者，征君尝语人曰：“吾始自分与杨、左诸贤同命，及涉乱离，可以犯死者数矣，而终无恙，是以学贵知命而不惑也。”征君论学之书甚具，其质行，学者谱焉，兹故不论，而独著其荦荦大者。方高阳孙少师以军事相属，先生力辞不就，众皆惜之，而少师再用再黜，讫无成功，《易》所谓“介于石，不终日”者，其殆庶几耶。
左忠毅公逸事
作者：方苞
朝代：清

先君子尝言，乡先辈左忠毅公视学京畿，一日，风雪严寒，从数骑出微行，入古寺，庑下一生伏案卧，文方成草；公阅毕，即解貂覆生，为掩户。叩之寺僧，则史公可法也。及试，吏呼名至史公，公瞿然注视，呈卷，即面署第一。召入，使拜夫人，曰：“吾诸儿碌碌，他日继吾志者，惟此生耳。”及左公下厂狱，史朝夕狱门外；逆阉防伺甚严，虽家仆不得近。久之，闻左公被炮烙，旦夕且死；持五十金，涕泣谋于禁卒，卒感焉。一日，使史更敝衣草屦，背筐，手长镵，为除不洁者，引入，微指左公处。则席地倚墙而坐，面额焦烂不可辨，左膝以下，筋骨尽脱矣。史前跪，抱公膝而呜咽。公辨其声而目不可开，乃奋臂以指拨眦；目光如炬，怒日：“庸奴，此何地也？而汝来前！国家之事，糜烂至此。老夫已矣，汝复轻身而昧大义，天下事谁可支拄者！不速去，无俟奸人构陷，吾今即扑杀汝！”因摸地上刑械，作投击势。史噤不敢发声，趋而出。后常流涕述其事以语人，曰：“吾师肺肝，皆铁石所铸造也！”
崇祯末，流贼张献忠出没蕲、黄、潜、桐间。史公以凤庐道奉檄守御。每有警，辄数月不就寝，使壮士更休，而自坐幄幕外。择健卒十人，令二人蹲踞而背倚之，漏鼓移，则番代。每寒夜起立，振衣裳，甲上冰霜迸落，铿然有声。或劝以少休，公日：“吾上恐负朝廷，下恐愧吾师也。”
史公治兵，往来桐城，必躬造左公第，候太公、太母起居，拜夫人于堂上。
余宗老涂山，左公甥也，与先君子善，谓狱中语，乃亲得之于史公云。
狱中杂记
作者：方苞
朝代：清

康熙五十一年三月，余在刑部狱，见死而由窦出者，日四三人。有洪洞令杜君者，作而言曰：“此疫作也。今天时顺正，死者尚稀，往岁多至日数十人。”余叩所以。杜君曰：“是疾易传染，遘者虽戚属不敢同卧起。而狱中为老监者四，监五室，禁卒居中央，牖其前以通明，屋极有窗以达气。旁四室则无之，而系囚常二百余。每薄暮下管键，矢溺皆闭其中，与饮食之气相薄，又隆冬，贫者席地而卧，春气动，鲜不疫矣。狱中成法，质明启钥，方夜中，生人与死者并踵顶而卧，无可旋避，此所以染者众也。又可怪者，大盗积贼，杀人重囚，气杰旺，染此者十不一二，或随有瘳，其骈死，皆轻系及牵连佐证法所不及者。”余曰：“京师有京兆狱，有五城御史司坊，何故刑部系囚之多至此？”杜君曰：“迩年狱讼，情稍重，京兆、五城即不敢专决；又九门提督所访缉纠诘，皆归刑部；而十四司正副郎好事者及书吏、狱官、禁卒，皆利系者之多，少有连，必多方钩致。苟入狱，不问罪之有无，必械手足，置老监，俾困苦不可忍，然后导以取保，出居于外，量其家之所有以为剂，而官与吏剖分焉。中家以上，皆竭资取保；其次‘求脱械居监外板屋，费亦数十金；惟极贫无依，则械系不稍宽，为标准以警其余。或同系，情罪重者，反出在外，而轻者、无罪者罹其毒。积忧愤，寝食违节，及病，又无医药，故往往至死。”余伏见圣上好生之德，同于往圣。每质狱词，必于死中求其生，而无辜者乃至此。傥仁人君子为上昌言：除死刑及发塞外重犯，其轻系及牵连未结正者，别置一所以羁之，手足毋械。所全活可数计哉？或曰：“狱旧有室五，名曰现监，讼而未结正者居之。傥举旧典，可小补也。杜君曰：“上推恩，凡职官居板屋。今贫者转系老监，而大盗有居板屋者。此中可细诘哉！不若别置一所，为拔本塞源之道也。”余同系朱翁、余生及在狱同官僧某，遘疫死，皆不应重罚。又某氏以不孝讼其子，左右邻械系入老监，号呼达旦。余感焉，以杜君言泛讯之，众言同，于是乎书。
凡死刑狱上，行刑者先俟于门外，使其党入索财物，名曰“斯罗”。富者就其戚属，贫则面语之。其极刑，曰：“顺我，即先刺心；否则，四肢解尽，心犹不死。”其绞缢，曰：“顺我，始缢即气绝；否则，三缢加别械，然后得死。”唯大辟无可要，然犹质其首。用此，富者赂数十百金，贫亦罄衣装；绝无有者，则治之如所言。主缚者亦然，不如所欲，缚时即先折筋骨。每岁大决，勾者十四三，留者十六七，皆缚至西市待命。其伤于缚者，即幸留，病数月乃瘳，或竟成痼疾。余尝就老胥而问焉：“彼于刑者、缚者，非相仇也，期有得耳；果无有，终亦稍宽之，非仁术乎？”曰：“是立法以警其余，且惩后也；不如此，则人有幸心。”主梏扑者亦然。余同逮以木讯者三人：一人予三十金，骨微伤，病间月；一人倍之，伤肤，兼旬愈；一人六倍，即夕行步如平常。或叩之曰：“罪人有无不均，既各有得，何必更以多寡为差？”曰：“无差，谁为多与者？”孟子曰：“术不可不慎。”信夫！
部中老胥，家藏伪章，文书下行直省，多潜易之，增减要语，奉行者莫辨也。其上闻及移关诸部，犹未敢然。功令：大盗未杀人及他犯同谋多人者，止主谋一二人立决；余经秋审皆减等发配。狱词上，中有立决者，行刑人先俟于门外。命下，遂缚以出，不羁晷刻。有某姓兄弟以把持公仓，法应立决，狱具矣，胥某谓曰：“予我千金，吾生若。”叩其术，曰：“是无难，别具本章，狱词无易，取案末独身无亲戚者二人易汝名，俟封奏时潜易之而已。”其同事者曰：“是可欺死者，而不能欺主谳者，倘复请之，吾辈无生理矣。”胥某笑曰：“复请之，吾辈无生理，而主谳者亦各罢去。彼不能以二人之命易其官，则吾辈终无死道也。”竟行之，案末二人立决。主者口呿舌挢，终不敢诘。余在狱，犹见某姓，狱中人群指曰：“是以某某易其首者。”胥某一夕暴卒，众皆以为冥谪云。
凡杀人，狱词无谋、故者，经秋审入矜疑，即免死。吏因以巧法。有郭四者，凡四杀人，复以矜疑减等，随遇赦。将出，日与其徒置酒酣歌达曙。或叩以往事，一一详述之，意色扬扬，若自矜诩。噫！渫恶吏忍于鬻狱，无责也；而道之不明，良吏亦多以脱人于死为功，而不求其情，其枉民也亦甚矣哉！
奸民久于狱，与胥卒表里，颇有奇羡。山阴李姓以杀人系狱，每岁致数百金。康熙四十八年，以赦出。居数月，漠然无所事。其乡人有杀人者，因代承之。盖以律非故杀，必久系，终无死法也。五十一年，复援赦减等谪戍，叹曰：“吾不得复入此矣！”故例：谪戍者移顺天府羁候。时方冬停遣，李具状求在狱候春发遣，至再三，不得所请，怅然而出。
励志诗·存诚
作者：旻宁
朝代：清

物与无妄，天地之心。不诚无物，奈何不钦。诚无不动，惟天棐忱。可孚豚鱼，可贯石金。戒惧慎独，毋？影衾，钟鼓闻外，鹤和在阴。勿任智术，勿恃阻深。纯一不已，理包古今。
隔浦莲拍近·赏荷
作者：曹亮武
朝代：清

《马蹄》《秋水》漫读。傍舍丛阴绿。雨过看逾净，池轩敞波纹縠。两两飞鹭浴。藕花矗，翠盖圆如幅。倚红玉。香风十里，为谁吹尽炎燠。娇娃荡桨，摘得荷房盈掬。薄暮采莲歌一曲。声续。此时天水新沐。
苦水铺今名甜水铺
作者：曹銮
朝代：清

苦水铺，神仙过，留筒布。断头掉尾今无人，五尺之童稳行路。载重货，轻身过，苦水铺为甜水铺。
琴曲四章·其二
作者：曹雪芹
朝代：清

山迢迢兮水长，照轩窗兮明月光。耿耿不寐兮银河渺茫，罗衫怯怯兮风露凉。
琴曲四章·其四
作者：曹雪芹
朝代：清

人生斯世兮如轻尘，天上人间兮感夙因。感夙因兮不可惙，素心如何天上月！
红楼梦十二曲 其一 引子
作者：曹雪芹
朝代：清

开辟鸿蒙，谁为情种？都只为风月情浓。奈何天，伤怀日，寂寥时，试遣愚衷。因此上演出这悲金悼玉的“红楼梦。”
红楼梦十二曲 其九 虚花悟
作者：曹雪芹
朝代：清

将那三春勘破，桃红柳绿待如何？把这韶华打灭，觅那清淡天和。说什么天上夭桃盛，云中杏蕊多，到头来谁见把秋挨过？则看那白杨村里人呜咽，青枫林下鬼吟哦，更兼着连天衰草遮坟墓。这的是昨贫今富人劳碌，春荣秋谢花折磨。似这般生关死劫谁能躲？闻说道西方宝树唤婆娑，上结着长生果。
红楼梦十二曲 其十一 留馀庆
作者：曹雪芹
朝代：清

留馀庆，留馀庆，忽遇恩人；幸娘亲，幸娘亲，积得阴功。劝人生济困扶穷，休以俺那爱银钱忘骨肉的狠舅奸兄。正是乘除加减，上有苍穹！
红楼梦十二曲——乐中悲
作者：曹雪芹
朝代：清

襁褓中，父母叹双亡。纵居那绮罗丛中谁知娇养？幸生来英豪阔大宽宏量，从未将儿女私情，略萦心上。好一似霁月光风耀玉堂。厮配得才貌仙郎，博得个地久天长，准折得幼年时坎坷形状。终久是云散高唐，水涸湘江。这是尘寰中消长数应当，何必枉悲伤？
红楼梦十二曲——引子
作者：曹雪芹
朝代：清

开辟鸿蒙，谁为情种？都只为风月情浓。奈何天，伤怀日，寂寥时，试遣愚衷。因此上演出这悲金悼玉的"红楼梦"。
红楼梦十二曲——留馀庆
作者：曹雪芹
朝代：清

留馀庆，留馀庆，忽遇恩人；幸娘亲，幸娘亲，积得阴功。劝人生济困扶穷，休似俺那爱银钱忘骨肉的狠舅奸兄。正是乘除加减，上有苍穹！
红楼梦十二曲——虚花悟
作者：曹雪芹
朝代：清

将那三春勘破，桃红柳绿待如何？把这韶华打灭，觅那清淡天和。说什么天上夭桃盛，云中杏蕊多，到头来谁见把秋捱过？则看那白杨村里人呜咽，青枫林下鬼吟哦，更兼着连天衰草遮坟墓。这的是昨贫今富人劳碌，春荣秋谢花折磨。似这般生关死劫谁能躲？闻说道西方宝树唤婆娑，上结着长生果。
红楼梦曲
作者：曹雪芹
朝代：清

开辟鸿蒙，谁为情种？都只为风月情浓。趁着这奈何天、伤怀日、寂寥时，试遣愚衷。因此上，演出这怀金悼玉的《红楼梦》。
红楼梦曲-留余庆
作者：曹雪芹
朝代：清

留余庆，留余庆，忽遇恩人，幸娘亲，幸娘亲，积得阴功。劝人生，济困扶穷，休似俺那爱银钱、忘骨肉的狠舅奸兄！正是乘除加减，上有苍穹。
红豆曲
作者：曹雪芹
朝代：清

滴不尽相思血泪抛红豆，开不完春柳春花满画楼。睡不稳纱窗风雨黄昏后，忘不了新愁与旧愁。咽不下玉粒金莼噎满喉；照不见菱花镜里形容瘦。展不开的眉头，挨不明的更漏。呀！恰便似遮不住的青山隐隐，流不断的绿水悠悠。
芙蓉女儿诔
作者：曹雪芹
朝代：清

维太平不易之元，蓉桂竞芳之月，无可奈何之日，怡红院浊玉，谨以群花之蕊，冰鲛之縠，沁芳之泉，枫露之茗，四者虽微，聊以达诚申信，乃致祭于白帝宫中抚司秋艳芙蓉女儿之前曰： 窃思女儿自临浊世，迄今凡十有（通“又）”六载。其先之乡籍姓氏，湮沦而莫能考者久矣。而玉得于衾枕栉沐之间，栖息宴游之夕，亲昵狎亵，相与共处者，仅五年八月有奇。 忆女儿曩生之昔，其为质则金玉不足喻其贵，其为性则冰雪不足喻其洁，其为神则星日不足喻其精，其为貌则花月不足喻其色。姊娣悉慕媖娴，妪媪咸仰惠德。 孰料鸠鸩恶其高，鹰鸷翻遭罦罬；薋葹妒其臭，茝兰竟被芟鉏！花原自怯，岂奈狂飙；柳本多愁，何禁骤雨！偶遭蛊虿之谗，遂抱膏肓之疚。故樱唇红褪，韵吐呻吟；杏脸香枯，色陈顑颔。诼谣謑诟，出自屏帏；荆棘蓬榛，蔓延户牖。岂招尤则替，实攘诟而终。既忳幽沉于不尽，复含罔屈于无穷。高标见嫉，闺帏恨比长沙；直烈遭危，巾帼惨于羽野。自蓄辛酸，谁怜夭折？仙云既散，芳趾难寻。洲迷聚窟，何来却死之香？海失灵槎，不获回生之药。 眉黛烟青，昨犹我画；指环玉冷，今倩谁温？鼎炉之剩药犹存，襟泪之余痕尚渍。镜分鸾别，愁开麝月之奁；梳化龙飞，哀折檀云之齿。委金钿于草莽，拾翠盒于尘埃。楼空鳷鹊，徒悬七夕之针；带断鸳鸯，谁续五丝之缕？ 况乃金天属节，白帝司时，孤衾有梦，空室无人。桐阶月暗，芳魂与倩影同销；蓉帐香残，娇喘共细言皆绝。连天衰草，岂独蒹葭；匝地悲声，无非蟋蟀。露阶晚砌，穿帘不度寒砧；雨荔秋垣，隔院希闻怨笛。芳名未泯，檐前鹦鹉犹呼；艳质将亡，槛外海棠预萎。捉迷屏后，莲瓣无声；斗草庭前，兰芳枉待。抛残绣线，银笺彩缕谁裁？褶断冰丝，金斗御香未熨。 昨承严命，既趋车而远陟芳园；今犯慈威，复拄杖而近抛孤柩。及闻蕙棺被燹，惭违共穴之盟；石椁成灾，愧迨同灰之诮。 尔乃西风古寺，淹滞青燐，落日荒丘，零星白骨。楸榆飒飒，蓬艾萧萧。隔雾圹以啼猿，绕烟塍而泣鬼。自为红绡帐里，公子情深；始信黄土陇中，女儿命薄！汝南泪血，斑斑洒向西风；梓泽馀衷，默默诉凭冷月。 呜呼！固鬼蜮之为灾，岂神灵而亦妒？箝诐奴之口，讨岂从宽？剖悍妇之心，忿犹未释！在卿之尘缘虽浅，而玉之鄙意尤深。因蓄惓惓之思，不禁谆谆之问。 始知上帝垂旌，花宫待诏，生侪兰蕙，死辖芙蓉。听小婢之言，似涉无稽；据浊玉之思，则深为有据。何也：昔叶法善摄魂以撰碑，李长吉被诏而为记，事虽殊其理则一也。故相物以配才，苟非其人，恶乃滥乎其位？始信上帝委托权衡，可谓至洽至协，庶不负其所秉赋也。因希其不昧之灵，或陟降于兹，特不揣鄙俗之词，有污慧听。乃歌而招之曰： 天何如是之苍苍兮，乘玉虬以游乎穹窿耶？地何如是之茫茫兮，驾瑶象以降乎泉壤耶？望伞盖之陆离兮，抑箕尾之光耶？列羽葆而为前导兮，卫危虚于傍耶？驱丰隆以为庇从兮，望舒月以临耶？听车轨而伊轧兮，御鸾鹥以征耶？闻馥郁而薆然兮，纫蘅杜以为纕耶？炫裙裾之烁烁兮，镂明月以为珰耶？借葳蕤而成坛畤兮，檠莲焰以烛兰膏耶？文瓠瓟以为觯斝兮，漉醽醁以浮桂醑耶？瞻云气而凝盼兮，仿佛有所觇耶？俯窈窕而属耳兮，恍惚有所闻耶？期汗漫而无夭阏兮，忍捐弃予于尘埃耶？倩风廉之为余驱车兮，冀联辔而携归耶？余中心为之慨然兮，徒噭噭而何为耶？卿偃然而长寝兮，岂天运之变于斯耶？既窀穸且安稳兮，反其真而又奚化耶？余犹桎梏而悬附兮，灵格余以嗟来耶？来兮止兮，卿其来耶？若夫鸿蒙而居，寂静以处，虽临于兹，余亦莫睹。搴烟萝而为步障，列苍蒲而森行伍。警柳眼之贪眠，释莲心之味苦。素女约于桂岩，宓妃迎于兰渚。弄玉吹笙，寒簧击敔。征嵩岳之妃，启骊山之姥。龟呈洛浦之灵，兽作咸池之舞。潜赤水兮龙吟，集珠林兮凤翥。爰格爰诚，匪簠匪莒。发轫乎霞城，还旌乎玄圃。既显微而若通，复氤氲而倏阻。离合兮烟云，空蒙兮雾雨。尘霾敛兮星高，溪山丽兮月午。何心意之忡忡，若寤寐之栩栩？余乃欷歔怅望，泣涕彷徨。人语兮寂历，天籁兮篔筜。鸟惊散而飞，鱼唼喋以响。志哀兮是祷，成礼兮期祥。呜呼哀哉！尚飨！
芙蓉女儿诔
作者：曹雪芹
朝代：清

维太平不易之元，蓉桂竞芳之月，无可奈何之日，怡红院浊玉，谨以群花之蕊，冰鲛之縠，沁芳之泉，枫露之茗，四者虽微，聊以达诚申信，乃致祭于白帝宫中抚司秋艳芙蓉女儿之前曰：
窃思女儿自临浊世，迄今凡十有”六载。其先之乡籍姓氏，湮沦而莫能考者久矣。而玉得于衾枕栉沐之间，栖息宴游之夕，亲昵狎亵，相与共处者，仅五年八月有奇。
忆女儿曩生之昔，其为质则金玉不足喻其贵，其为性则冰雪不足喻其洁，其为神则星日不足喻其精，其为貌则花月不足喻其色。姊娣悉慕媖娴，妪媪咸仰惠德。
孰料鸠鸩恶其高，鹰鸷翻遭罦罬；薋葹妒其臭，茝兰竟被芟鉏！花原自怯，岂奈狂飙；柳本多愁，何禁骤雨！偶遭蛊虿之谗，遂抱膏肓之疚。故樱唇红褪，韵吐呻吟；杏脸香枯，色陈顑颔。诼谣謑诟，出自屏帏；荆棘蓬榛，蔓延户牖。岂招尤则替，实攘诟而终。既忳幽沉于不尽，复含罔屈于无穷。高标见嫉，闺帏恨比长沙；直烈遭危，巾帼惨于羽野。自蓄辛酸，谁怜夭折？仙云既散，芳趾难寻。洲迷聚窟，何来却死之香？海失灵槎，不获回生之药。
眉黛烟青，昨犹我画；指环玉冷，今倩谁温？鼎炉之剩药犹存，襟泪之余痕尚渍。镜分鸾别，愁开麝月之奁；梳化龙飞，哀折檀云之齿。委金钿于草莽，拾翠盒于尘埃。楼空鳷鹊，徒悬七夕之针；带断鸳鸯，谁续五丝之缕？
况乃金天属节，白帝司时，孤衾有梦，空室无人。桐阶月暗，芳魂与倩影同销；蓉帐香残，娇喘共细言皆绝。连天衰草，岂独蒹葭；匝地悲声，无非蟋蟀。露阶晚砌，穿帘不度寒砧；雨荔秋垣，隔院希闻怨笛。芳名未泯，檐前鹦鹉犹呼；艳质将亡，槛外海棠预萎。捉迷屏后，莲瓣无声；斗草庭前，兰芳枉待。抛残绣线，银笺彩缕谁裁？褶断冰丝，金斗御香未熨。
昨承严命，既趋车而远陟芳园；今犯慈威，复拄杖而近抛孤柩。及闻蕙棺被燹，惭违共穴之盟；石椁成灾，愧迨同灰之诮。
尔乃西风古寺，淹滞青燐，落日荒丘，零星白骨。楸榆飒飒，蓬艾萧萧。隔雾圹以啼猿，绕烟塍而泣鬼。自为红绡帐里，公子情深；始信黄土陇中，女儿命薄！汝南泪血，斑斑洒向西风；梓泽馀衷，默默诉凭冷月。
呜呼！固鬼蜮之为灾，岂神灵而亦妒？箝诐奴之口，讨岂从宽？剖悍妇之心，忿犹未释！在卿之尘缘虽浅，而玉之鄙意尤深。因蓄惓惓之思，不禁谆谆之问。
始知上帝垂旌，花宫待诏，生侪兰蕙，死辖芙蓉。听小婢之言，似涉无稽；据浊玉之思，则深为有据。何也：昔叶法善摄魂以撰碑，李长吉被诏而为记，事虽殊其理则一也。故相物以配才，苟非其人，恶乃滥乎其位？始信上帝委托权衡，可谓至洽至协，庶不负其所秉赋也。因希其不昧之灵，或陟降于兹，特不揣鄙俗之词，有污慧听。乃歌而招之曰：
天何如是之苍苍兮，乘玉虬以游乎穹窿耶？地何如是之茫茫兮，驾瑶象以降乎泉壤耶？望伞盖之陆离兮，抑箕尾之光耶？列羽葆而为前导兮，卫危虚于傍耶？驱丰隆以为庇从兮，望舒月以临耶？听车轨而伊轧兮，御鸾鹥以征耶？闻馥郁而薆然兮，纫蘅杜以为纕耶？炫裙裾之烁烁兮，镂明月以为珰耶？借葳蕤而成坛畤兮，檠莲焰以烛兰膏耶？文瓠瓟以为觯斝兮，漉醽醁以浮桂醑耶？瞻云气而凝盼兮，仿佛有所觇耶？俯窈窕而属耳兮，恍惚有所闻耶？期汗漫而无夭阏兮，忍捐弃予于尘埃耶？倩风廉之为余驱车兮，冀联辔而携归耶？余中心为之慨然兮，徒噭噭而何为耶？卿偃然而长寝兮，岂天运之变于斯耶？既窀穸且安稳兮，反其真而又奚化耶？余犹桎梏而悬附兮，灵格余以嗟来耶？来兮止兮，卿其来耶？
若夫鸿蒙而居，寂静以处，虽临于兹，余亦莫睹。搴烟萝而为步障，列苍蒲而森行伍。警柳眼之贪眠，释莲心之味苦。素女约于桂岩，宓妃迎于兰渚。弄玉吹笙，寒簧击敔。征嵩岳之妃，启骊山之姥。龟呈洛浦之灵，兽作咸池之舞。潜赤水兮龙吟，集珠林兮凤翥。爰格爰诚，匪簠匪莒。发轫乎霞城，还旌乎玄圃。既显微而若通，复氤氲而倏阻。离合兮烟云，空蒙兮雾雨。尘霾敛兮星高，溪山丽兮月午。何心意之忡忡，若寤寐之栩栩？余乃欷歔怅望，泣涕彷徨。人语兮寂历，天籁兮篔筜。鸟惊散而飞，鱼唼喋以响。志哀兮是祷，成礼兮期祥。呜呼哀哉！尚飨！
金陵十二钗又副册——晴雯
作者：曹雪芹
朝代：清

霁月难逢，彩云易散。心比天高，身为下贱。风流灵巧招人怨。寿夭多因诽谤生，多情公子空牵念！
题亨才姻翁大人尊像赞
作者：曾习经
朝代：清

恍兮惚兮，式玉式金。东来紫气，南极星临。仰之弥高，测之弥深。恪恭尔仪，敦履璞沉。婆娑鸠杖，屏脱华簪。一廛招隐，不假长林。一篇货殖，不碍素襟。松乔郁茂，桑柘留阴。振振之志，兰竹萧森。于戏，迈德自身，化于佥壬。为猷孔臧，出话可箴。仪型于乡，帝曰往钦。积善馀庆，天命口忱。
曾国藩诫子书
作者：曾国藩
朝代：清

余通籍三十余年，官至极品，而学业一无所成，德行一无许可，老大徒伤，不胜悚惶惭赧。今将永别，特将四条教汝兄弟。 一曰慎独而心安。自修之道，莫难于养心；养心之难，又在慎独。能慎独，册内省不疚，可以对天地质鬼神。人无一内愧之事，则天君泰然。此心常快足宽平，是人生第一自强之道，第一寻乐之方，守身之先务也。 二曰主敬则身强。内而专静纯一，外而整齐严肃。敬之工夫也；出门如见大宾，使民如承大祭，敬之气象也；修己以安百姓，笃恭而天下平，敬之效验也。聪明睿智，皆由此出。庄敬日强，安肆日偷。若人无众寡，事无大小，一一恭敬，不敢怠慢。则身强之强健，又何疑乎？ 三曰求仁则人悦。凡人之生，皆得天地之理以成性，得天地之气以成形，我与民物，其大本乃同出一源。若但知私己而不知仁民爱物，是于大本一源之道已悖而失之矣。至于尊官厚禄，高居人上，则有拯民溺救民饥之责。读书学古，粗知大义，既有觉后知觉后觉之责。孔门教人，莫大于求仁，而其最切者，莫要于欲立立人、欲达达人数语。立人达人之人，人有不悦而归之者乎？ 四曰习劳则神钦。人一日所着之衣所进之食，与日所行之事所用之力相称，则旁人韪之，鬼神许之，以为彼自食其力也。若农夫织妇终岁勤动，以成数石之粟数尺之布，而富贵之家终岁逸乐，不营一业，而食必珍馐，衣必锦绣，酣豢高眠，一呼百诺，此天下最不平之事，神鬼所不许也，其能久乎？古之圣君贤相，盖无时不以勤劳自励。为一身计，则必操习技艺，磨练筋骨，困知勉行，操心危虑，而后可以增智慧而长见识。为天下计，则必已饥已溺，一夫不获，引为余辜。大禹、墨子皆极俭以奉身而极勤以救民。勤则寿，逸则夭，勤则有材而见用，逸则无劳而见弃，勤则博济斯民而神祇钦仰，逸则无补于人而神鬼不歆。 此四条为余数十年人世之得，汝兄弟记之行之，并传之于子子孙孙，则余曾家可长盛不衰，代有人才。
摊破江神子
作者：曾廉
朝代：清

双双燕子语雕梁。骂檀郎。惜檀郎。绕槛千条，绿处是垂杨。人又不来春又去，山枕上，泪如丝，暗断肠。一朝一朝望远乡。叶易黄。鬓易霜。宵来一信，关门外、大破西羌。沙场万里，禽贼并禽王。准拟铙歌齐奏凯，乞便道，过燕支，取助妆。
摊破江神子·春思
作者：曾廉
朝代：清

风吹柳絮满池塘。爱鸳鸯。避鸳鸯。冉冉春来，日子亦何长。花落复开云复霁，画楼上，对菱花，又晚妆。几回几回事空忙。自倚强。自短长。南燕北雁，无书去、怎怨檀郎。顷刻江村，时节话分秧。若使开缄人便到，也不至，惜鸾笺，字几行。
摊破江神子·春意
作者：曾廉
朝代：清

江头弱柳晓烟笼。怨东风。想东风。纤手一枝，玉笛画楼中。天又忒寒人又远，雁声起，望来书，只碧空。一年一年闭房栊。双泪浓。一心冲。死也死也，若死去、何处相逢。纵使蓬头，犹是旧时容。盼断天涯还地角，山影外，更蓬山，几万重。
乌夜啼同瞻园登戒坛千佛阁
作者：朱孝臧
朝代：清

春云深宿虚坛，磬初残，步绕松阴双引出朱阑。吹不断，黄一线，是桑干，又是夕阳无语下苍山。
清平乐夜发香港
作者：朱孝臧
朝代：清

舷灯渐灭，沙动荒荒月。极目天低无去鹘，何处中原一发？江湖息影初程，舵楼一笛风生。不信狂涛东驶，蛟龙偶语分明。
大孤册神祠（集唐）
作者：朱彝尊
朝代：清

川上晚萧萧，楚地连山寂寥。女萝山鬼语相邀，青山暮暮朝朝。樵子众师几家住，鸳鸯一处两处。潮至浔阳回去，风凄凄兮夜雨。
幔卷？
作者：朱彝尊
朝代：清

桃叶舟回，枫林客去，西渚波千叠。见十里横塘，几阵凉飔，独上小楼，柔肠断绝。春信莺花，秋期河汉，总是愁时节。怅碧海青天，夜色苍凉，归去明月。凄凄切切。相思苦梦雨何曾歇。恁不似当年，绛唇含笑，而今剩有啼痕泪颊。洛浦川长，青溪路断，晓露风灯灭。但寄语还淹，有个人儿，莫便轻别。
旅感
作者：李作霖
朝代：清

鸡胶胶，秋风长。鸡喈喈，天欲霜。机声轧轧篝火光，跂愁织女星窥窗。弄寒芒，明河耿耿夜未央，锦衾角枕横空床。空床徬徨，风凄夜凉。双心一袜，妾心君裳。
秋宵月·夜坐病怀有感
作者：李佩金
朝代：清

屏山梦醒。见一点、釭花尚摇秋影。听砌边、啼蛩暗吟声□□。漏迢迢，无人处，别有闲愁谁省。坐瘦炉香灯瞑。半丸月冷。偏照我西窗，这番幽病。如水虚庭，凉露垂帘浸。几孤负，良夜景，恁般凄闷。冉冉魂丝，风前无定。
淮阴侯
作者：李宗渭
朝代：清

饭信谁？淮阴母。杀信谁？汉宫后。饭惜英雄杀忌才，千古具眼此两妇。有贤不用斯亡身，重瞳区区真妇人。
大恺
作者：李必恒
朝代：清

奏恺乐，歌《彤弓》。摐鼍鼓，铿鲸钟。酒再行，乐三终。群臣拜手上帝功。帝不自功谓女庸。尔诸臣来，大者公，小者侯。厘尔圭瓒，秬鬯一卣。维兹山川田土弗敢爱，分土三，列爵五。及苗裔，永终誊。
归化城
作者：李必恒
朝代：清

归化城，徕群生。日入之部，就我日出主。闻风者，施施来。来施施，帝念之。作室家，相地宜。俾尔父母兄弟妻子无寒饥。出作入息，以遨以嬉。驻者歌，行者思。归化城，乐不可支。
役者讴
作者：李必恒
朝代：清

辇粟陟砠，山石龃龉。岂不惮行，念我圣主。念我圣主，在军中，亲韎跗。旰乃食，早夜不得休息，小人戢戢，敢告劳苦。驱驼千匹牛万头，峙乃糗节粻负乃糇。馀粟累累弃道周，野鸟争啄声啾啾。
释累俘
作者：李必恒
朝代：清

临高原，漠北墟其无人。但见风驰霆击，沙石的砾争飞奔。歼渠魁，丧厥元。自馀跂行喙息百一存，寡妻弱子俘军门。皇帝德大，盖载远迩。曰予不孥戮尔。多赐缯帛，美酒甘食，与之更始。传告众人，赦女胁从贷女死，盍归来乎圣天子。
临江仙十二首·其七
作者：李慈铭
朝代：清

寂寂琳宫长昼，玉梨一树晴妍。不知春恨几经年。为谁开又落，夕磬晓钟边。过尽扶肩女伴，绣襟一样低穿。飞来难得上花钿。愿留纤屧印，芳迹有人怜。
减字木兰花九首
作者：李慈铭
朝代：清

柯山西去，第五桥边芳草路。山下人家，长日松风度麦花。鸳鸯渡口，十顷湖光全上柳。画舫斜阳，团扇风前一水香。柯山南畔，最爱绿萝行脚院。三面花光，一面湖光衬夕阳。闲携茶具，岩下清泉亲手注。尽日莺啼，间覆僧窗一局棋。柯山向北，隐隐云藏岩下屋。洞口桃红，春在溪声石影中。绕篱调鹤，月磴云亭随处乐。林断桥开，更约观鱼渡水来。柯山东道，埭上人家临水好。曲曲朱栏，低映垂杨几转湾。陈湾丁港，小艇时时乘月上。十里吹箫，直度烟波晾网桥。榆钱飞老，过了花时人事少。懒炷都梁，风过书签看在香。绿阴新雨，闲校丹经消日午。佳墨匀研，莫放杨花入画帘。记曾相见，帘里惊鸿留一盼。待得重逢，腰瘦眉浓两病中。恹恹春闷，带一分愁偏有韵。恁地聪明，假作无情更有情。春归有信，曾遣莺儿来问讯。莫怨东风，莺语周遮自恼侬。欲传心事，怎不教他双燕子。无奈匆匆，人在长愁短梦中。俏垂双鬓，窣地行来花有影。不怕生疏，一点灵犀惯吃虚。再三临镜，偏是何郎工傅粉。十斛明珠，抵得当筵一笑无。明朝初七，风雨可怜吹竟夕。后会分明，早已离愁一半生。声声咽露，秋在牵牛花上语。莫怨今秋，那见鸳鸯会白头。
减字木兰花九首·其一
作者：李慈铭
朝代：清

柯山西去，第五桥边芳草路。山下人家，长日松风度麦花。鸳鸯渡口，十顷湖光全上柳。画舫斜阳，团扇风前一水香。
减字木兰花九首·其七
作者：李慈铭
朝代：清

春归有信，曾遣莺儿来问讯。莫怨东风，莺语周遮自恼侬。欲传心事，怎不教他双燕子。无奈匆匆，人在长愁短梦中。
减字木兰花九首·其三
作者：李慈铭
朝代：清

柯山向北，隐隐云藏岩下屋。洞口桃红，春在溪声石影中。绕篱调鹤，月磴云亭随处乐。林断桥开，更约观鱼渡水来。
减字木兰花九首·其九
作者：李慈铭
朝代：清

明朝初七，风雨可怜吹竟夕。后会分明，早已离愁一半生。声声咽露，秋在牵牛花上语。莫怨今秋，那见鸳鸯会白头。
减字木兰花九首·其二
作者：李慈铭
朝代：清

柯山南畔，最爱绿萝行脚院。三面花光，一面湖光衬夕阳。闲携茶具，岩下清泉亲手注。尽日莺啼，间覆僧窗一局棋。
减字木兰花九首·其五
作者：李慈铭
朝代：清

榆钱飞老，过了花时人事少。懒炷都梁，风过书签看在香。绿阴新雨，闲校丹经消日午。佳墨匀研，莫放杨花入画帘。
减字木兰花九首·其八
作者：李慈铭
朝代：清

俏垂双鬓，窣地行来花有影。不怕生疏，一点灵犀惯吃虚。再三临镜，偏是何郎工傅粉。十斛明珠，抵得当筵一笑无。
减字木兰花九首·其六
作者：李慈铭
朝代：清

记曾相见，帘里惊鸿留一盼。待得重逢，腰瘦眉浓两病中。恹恹春闷，带一分愁偏有韵。恁地聪明，假作无情更有情。
减字木兰花九首·其四
作者：李慈铭
朝代：清

柯山东道，埭上人家临水好。曲曲朱栏，低映垂杨几转湾。陈湾丁港，小艇时时乘月上。十里吹箫，直度烟波晾网桥。
十六字令四首
作者：李慈铭
朝代：清

姝，罗袖难胜怯自扶。熏香坐，娇极未抛书。翩，豆蒄梢头碧玉年。妆才竟，小扇立花前。秾，袿衱矜严旧院风。宜平视，绣褥隐芙蓉。娇，斜倚妆台亸翠翘。簪花笑，红袖若为招。
十六字令四首·其一
作者：李慈铭
朝代：清

姝，罗袖难胜怯自扶。熏香坐，娇极未抛书。
十六字令四首·其三
作者：李慈铭
朝代：清

秾，袿衱矜严旧院风。宜平视，绣褥隐芙蓉。
十六字令四首·其二
作者：李慈铭
朝代：清

翩，豆蒄梢头碧玉年。妆才竟，小扇立花前。
十六字令四首·其四
作者：李慈铭
朝代：清

娇，斜倚妆台亸翠翘。簪花笑，红袖若为招。
南浦二首·其二
作者：李慈铭
朝代：清

帘重雨垂垂，到黄昏、又是晴期无准。微醉更添衣，重篝腻、先到江南梅信。扶头睡味，殢人依旧年时病。多恐银荷灯照处，闲了水晶双枕。梦中还问红楼，只纱窗、似雾琴弦微润。燕子不归来，葳蕤琐、斜阁栏干秋影。空阶点滴，漏声遥隔重门静。为想禅床同听客，凋得几丝青鬓。
台城路六首
作者：李慈铭
朝代：清

碧阴悄悄重溪侧，嘶春玉騧来又。山角芜青，畦棱絮白，顿失乱红吹绣。流莺去后，剩燕子泥墙，清明厮守。记取门前，一枝曾罥翠钗溜。人生容易感旧，叠东风万恨，都付丝柳。流水香消，题诗人老，泪满当年罗袖。花还怨否。看名十倾城，总难回首。一例将愁，夕阳芳草瘦。夜来孤馆无眠惯，雨声更催天曙。著户帘开，敲窗烛暗，尽把闲愁来絮。离情几许。只枕泪衾重，自家将护。掐遍莲更，暗中写就断肠句。分明故乡怨绪，恁文园善病，谁遣羁旅。可忆年时，空阶点滴，不似者番凄楚。梦儿归去，问画尺声中，今宵凉否。燕子檐花，记侬灯畔语。锦帆乍卸松滋雪，骄骢又穿吴树。钿陌停觞，津亭打鼓，犹记别时情绪。屏山暂阻，问珠屐筵前，几吟鹦鹉。笑撚梅花，翠帘不隔梦云路。天涯况逢俊侣，倾囊争赌曲，消受眉媚。扇约炉薰，钗围鬟影，怜取眼前羁旅。才停雁柱，趁烛烬香残，坠鞭归去。莫忘尊前，画楼今夜雨。十年扶醉金门路，秋风又吹萍梗。绛蜡围尊，银衿贮月，重话旧游清俊。筵前漫省，看零落何戡，半凋青鬓。怕说更深，画帘斜堕桂花影。江南燕归未准，天涯芳草远，谁寄愁信。瘦赋佣金，清歌换米，同是随人消损。商量旧饮，待种树招莺，借他清荫。只恐年年，露寒鸦占稳。凤城西畔前朝事，禊春又联吟侣。松合香台，草侵荒殿，撩乱风幡铃语。杏花过雨，正蓝子摇红，丁香含素。庭院深深，磬声不隔燕莺路。藏云洞今在否。登临孤客迥，难寄愁处。柳绿芦沟，云开蓟镇，依旧青山无数。悲歌倦旅，看禅榻茶烟，鬓丝如许。好片斜阳，暮钟催客去。苑墙斜抱离宫树，楼台多少云里。太液平分，飞虹高跨，两岸芰荷无际。丹霄咫尺，正万柄摇红，十洲含绮。凤辇时来，五铢衣带御香细。当年听彻宫漏，便蓬瀛鱼鸟，也识延企。小殿芙蓉，夹城松栝，尽戴翠华佳气。垂杨凝峙，恰上映山亭，下临烟水。倚遍栏干，暮云琼岛起。
台城路六首·其一
作者：李慈铭
朝代：清

碧阴悄悄重溪侧，嘶春玉騧来又。山角芜青，畦棱絮白，顿失乱红吹绣。流莺去后，剩燕子泥墙，清明厮守。记取门前，一枝曾罥翠钗溜。人生容易感旧，叠东风万恨，都付丝柳。流水香消，题诗人老，泪满当年罗袖。花还怨否。看名十倾城，总难回首。一例将愁，夕阳芳草瘦。
台城路六首·其三
作者：李慈铭
朝代：清

锦帆乍卸松滋雪，骄骢又穿吴树。钿陌停觞，津亭打鼓，犹记别时情绪。屏山暂阻，问珠屐筵前，几吟鹦鹉。笑撚梅花，翠帘不隔梦云路。天涯况逢俊侣，倾囊争赌曲，消受眉媚。扇约炉薰，钗围鬟影，怜取眼前羁旅。才停雁柱，趁烛烬香残，坠鞭归去。莫忘尊前，画楼今夜雨。
台城路六首·其二
作者：李慈铭
朝代：清

夜来孤馆无眠惯，雨声更催天曙。著户帘开，敲窗烛暗，尽把闲愁来絮。离情几许。只枕泪衾重，自家将护。掐遍莲更，暗中写就断肠句。分明故乡怨绪，恁文园善病，谁遣羁旅。可忆年时，空阶点滴，不似者番凄楚。梦儿归去，问画尺声中，今宵凉否。燕子檐花，记侬灯畔语。
台城路六首·其五
作者：李慈铭
朝代：清

凤城西畔前朝事，禊春又联吟侣。松合香台，草侵荒殿，撩乱风幡铃语。杏花过雨，正蓝子摇红，丁香含素。庭院深深，磬声不隔燕莺路。藏云洞今在否。登临孤客迥，难寄愁处。柳绿芦沟，云开蓟镇，依旧青山无数。悲歌倦旅，看禅榻茶烟，鬓丝如许。好片斜阳，暮钟催客去。
台城路六首·其六
作者：李慈铭
朝代：清

苑墙斜抱离宫树，楼台多少云里。太液平分，飞虹高跨，两岸芰荷无际。丹霄咫尺，正万柄摇红，十洲含绮。凤辇时来，五铢衣带御香细。当年听彻宫漏，便蓬瀛鱼鸟，也识延企。小殿芙蓉，夹城松栝，尽戴翠华佳气。垂杨凝峙，恰上映山亭，下临烟水。倚遍栏干，暮云琼岛起。
台城路六首·其四
作者：李慈铭
朝代：清

十年扶醉金门路，秋风又吹萍梗。绛蜡围尊，银衿贮月，重话旧游清俊。筵前漫省，看零落何戡，半凋青鬓。怕说更深，画帘斜堕桂花影。江南燕归未准，天涯芳草远，谁寄愁信。瘦赋佣金，清歌换米，同是随人消损。商量旧饮，待种树招莺，借他清荫。只恐年年，露寒鸦占稳。
壶中天二首
作者：李慈铭
朝代：清

壶中旧隐，有丹岩翠嶂，遮断尘境。山下林亭亭下水，隔水别开鸥径。映竹弹棋，刷苔品石，秋满纱巾影。山前何有，藕花菱叶千顷。正好瘦策扶亲，团蕉挈弟，瓜果盈盘饤。坐到梧桐凉月上，更理冰弦夜咏。轻裂萝裳，长安回首，眄断青猿信。乞公渲笔，溪声画里堪听。少年意气，按吴钩岂料，如斯南北。华发萧萧今未老，偏比乌头先白。鱼釜生涯，燕巢花月，醉死人还直。凭高四望，渡江谁假舟楫。休说梦想凌烟，笑虚名误，我竟成何物。寂寞文章身后事，偿得草间偷活。千载公评，一生心血，不堕华严劫。英雄末路，竹根如意敲折。
壶中天二首·其一
作者：李慈铭
朝代：清

壶中旧隐，有丹岩翠嶂，遮断尘境。山下林亭亭下水，隔水别开鸥径。映竹弹棋，刷苔品石，秋满纱巾影。山前何有，藕花菱叶千顷。正好瘦策扶亲，团蕉挈弟，瓜果盈盘饤。坐到梧桐凉月上，更理冰弦夜咏。轻裂萝裳，长安回首，眄断青猿信。乞公渲笔，溪声画里堪听。
壶中天二首·其二
作者：李慈铭
朝代：清

少年意气，按吴钩岂料，如斯南北。华发萧萧今未老，偏比乌头先白。鱼釜生涯，燕巢花月，醉死人还直。凭高四望，渡江谁假舟楫。休说梦想凌烟，笑虚名误，我竟成何物。寂寞文章身后事，偿得草间偷活。千载公评，一生心血，不堕华严劫。英雄末路，竹根如意敲折。
少年游二首
作者：李慈铭
朝代：清

暖风迟日杖藜轻，挂酒且闲行。山家桑拓，溪桥杨柳，随处听啼莺。归来笑撚花枝嗅，茶榻午烟清。禅房似水，香炉鹊尾，刚对净名经。箫声深巷月华剩，水到处，少人行。青漆门边，丁香似雪，低照粉墙阴。共君侧帽天街上，风露近三更。归梦红桥，琵琶画舫，山影柳冥冥。
少年游二首·其二
作者：李慈铭
朝代：清

箫声深巷月华剩，水到处，少人行。青漆门边，丁香似雪，低照粉墙阴。共君侧帽天街上，风露近三更。归梦红桥，琵琶画舫，山影柳冥冥。
摸鱼儿十首
作者：李慈铭
朝代：清

但匆匆、蒲团一觉，仙源非复前度。乱红飞尽清溪暗，谁与斜阳为主。春又暮，问树上流莺，经几闲风雨。画船自渡。只那日门前，依依流水，呜咽学人语。还记得，倩影盈盈载路。蝶裙钿朵无数。断肠只有花能解，费尽酒边诗句。嗟我误，悔不向、花间荷锸同春住。明朝甚处。待载得香魂，苏家坟畔，吹笛踏青去。蓦今朝、仲春初二，玉晨重见瑶侣。钿蝉缃蝶新梳削，回首那人风度。青鸟去，看碧落高寒，又恐娇难住。梦云惯阻。记夜雨重门，画堂灯畔，双髻唱金缕。东风骤，吹堕琼华如许。秦台零落珠树。小庭香雾回廊月，都是旧经行处。花底语，问花上、流莺也为侬凄楚。凤笙漫谱。指柳下栏干，共伊凭后，十载罥飞絮。正消魂、故园烽火，天涯犹惜春晚。客怀无赖寻花醉，寂寞自来僧院。禅榻畔，但破帽、茸衫留得高阳伴。凤城渐暖。任清磬声边，花开花落，容易鬓丝换。江南恨，提起东风肠断。马头飞絮零乱。王孙已是无归路，说甚间关莺燕。花莫管，便唱煞、铜鞮那有金尊劝。飘零自怨。只倚遍栏干，长安芳草，依旧夕阳满。正愔愔、嫩凉庭院，月痕黄到金井。碧桐商略风廊语，占得几分秋影。兰夜静，恁水样、阶阴刚要疏帘衬。茶香渐近。想理罢冰弦，绿云摇梦，秋外藕花酲。年时事，回首青鸾瑶讯。红蛮深锁妆镜。琴心鬓影都何许。零落茜丝银绠。休更问，剩盝曲、栏干闲煞无人凭。画中暗省。办水口从君，苧衫藤簟，来共鹭鸶听。认湖西、岸花如绣，画船重系桥畔。篱门六枳深深启，竹里翠楼低见。帘半卷，刚借得、邻墙绿树分巢燕。亚栏倚遍。看无限青山，喜留吟客，争把黛眉展。幽栖遂，魏野书堂何忝。囊空终是虚愿。东村更有池亭约，回首碧云零乱。猿鹤怨，恁十载、江湖未结鶋波券。买邻暂缓。且记取雏桃，待长过我，来共玉山眷。又垂鞭、高梁桥畔，玉泉如带低绕。翠华当日巡行处，夹辇复生春草。龙尾道，应倍忆、银绯散直寻春草。宝花压帽。看玉勒骢嘶，朱衣吏引，日伴翠尊倒。当年事，佛日红霞环抱。霜华千树凝晓。海腥一自翻西极，楼阁五云俱渺。花亦老，便种得、夭桃秾李都年少。题诗再到。愿满挹天羹，长携莲炬，来问艳妆照。甚匆匆、一年春老，海棠开遍琳宇。广庭十亩红霞队，交倚翠帘珠户。能几度，消受得、金尊银烛伤春句。画栏断处。有一树垂杨，恰当花缺，为我尽情舞。循流水，还忆旧径行路。香车宝马同驻。屧痕钗影分明在，偏是落英无数。莺燕去，只赢得、枝头犹带前年雨。闲愁漫诉。且再问荒园，绮窗尘网，剩有断钗否。最消魂、绮丛兰芷，东风都化红豆。暮江萧瑟弹来惯，终古楚天长瘦。三峡口，更禁得、深篁正日啼猿狖。清吟曼奏。拟唤起湘灵，大招骚屈，同听玉龙吼。长安邸，汗漫相逢杯酒。泪痕仍满衫袖。蘋花老尽春波绿，荡得远峰眉皱。君怨否。君不见、天涯芳草今依旧。玉骢去又。休更谱商音，吹成恨雨，湿遍蓟门柳。展帘前、翠云千顷，田田荷叶飞舞。凤城西抱盈盈水，临水楼台无数。天际路，看百道、红墙遍锁宫中树。笙歌散去。只玉辇苔封，锦帆尘歇，倾尽掌盘路。凌波近，绰约琼华岛屿。景山撩乱鸦语。妆台莫话辽金事，一霎夕阳红过。能几度，待拥楫、人来同向花间住。栏干倚处，指夹岸垂杨，苍烟忽断，飞渡液池鹭。便年年、仙源依旧，天涯老尽崔护。乱红一晌风前嫁，憔悴花枝无主。难遣处，那树上、流莺分付他何去。痴情漫诉。但嫩绿阴中，雨丝缭绕，流水学人语。还记得，香雪盈盈载路。绯霞天外齐吐。伤春只有花同我，怅说斜阳迟暮。嗟我误，悔不动、啼鹃再四留春住。知花怨否。想魂化扬烟，和愁和烟，泥我画船渡。
摸鱼儿十首·其七
作者：李慈铭
朝代：清

甚匆匆、一年春老，海棠开遍琳宇。广庭十亩红霞队，交倚翠帘珠户。能几度，消受得、金尊银烛伤春句。画栏断处。有一树垂杨，恰当花缺，为我尽情舞。循流水，还忆旧径行路。香车宝马同驻。屧痕钗影分明在，偏是落英无数。莺燕去，只赢得、枝头犹带前年雨。闲愁漫诉。且再问荒园，绮窗尘网，剩有断钗否。
摸鱼儿十首·其三
作者：李慈铭
朝代：清

正消魂、故园烽火，天涯犹惜春晚。客怀无赖寻花醉，寂寞自来僧院。禅榻畔，但破帽、茸衫留得高阳伴。凤城渐暖。任清磬声边，花开花落，容易鬓丝换。江南恨，提起东风肠断。马头飞絮零乱。王孙已是无归路，说甚间关莺燕。花莫管，便唱煞、铜鞮那有金尊劝。飘零自怨。只倚遍栏干，长安芳草，依旧夕阳满。
摸鱼儿十首·其九
作者：李慈铭
朝代：清

展帘前、翠云千顷，田田荷叶飞舞。凤城西抱盈盈水，临水楼台无数。天际路，看百道、红墙遍锁宫中树。笙歌散去。只玉辇苔封，锦帆尘歇，倾尽掌盘路。凌波近，绰约琼华岛屿。景山撩乱鸦语。妆台莫话辽金事，一霎夕阳红过。能几度，待拥楫、人来同向花间住。栏干倚处，指夹岸垂杨，苍烟忽断，飞渡液池鹭。
摸鱼儿十首·其五
作者：李慈铭
朝代：清

认湖西、岸花如绣，画船重系桥畔。篱门六枳深深启，竹里翠楼低见。帘半卷，刚借得、邻墙绿树分巢燕。亚栏倚遍。看无限青山，喜留吟客，争把黛眉展。幽栖遂，魏野书堂何忝。囊空终是虚愿。东村更有池亭约，回首碧云零乱。猿鹤怨，恁十载、江湖未结鶋波券。买邻暂缓。且记取雏桃，待长过我，来共玉山眷。
摸鱼儿十首·其八
作者：李慈铭
朝代：清

最消魂、绮丛兰芷，东风都化红豆。暮江萧瑟弹来惯，终古楚天长瘦。三峡口，更禁得、深篁正日啼猿狖。清吟曼奏。拟唤起湘灵，大招骚屈，同听玉龙吼。长安邸，汗漫相逢杯酒。泪痕仍满衫袖。蘋花老尽春波绿，荡得远峰眉皱。君怨否。君不见、天涯芳草今依旧。玉骢去又。休更谱商音，吹成恨雨，湿遍蓟门柳。
摸鱼儿十首·其六
作者：李慈铭
朝代：清

又垂鞭、高梁桥畔，玉泉如带低绕。翠华当日巡行处，夹辇复生春草。龙尾道，应倍忆、银绯散直寻春草。宝花压帽。看玉勒骢嘶，朱衣吏引，日伴翠尊倒。当年事，佛日红霞环抱。霜华千树凝晓。海腥一自翻西极，楼阁五云俱渺。花亦老，便种得、夭桃秾李都年少。题诗再到。愿满挹天羹，长携莲炬，来问艳妆照。
摸鱼儿十首·其十
作者：李慈铭
朝代：清

便年年、仙源依旧，天涯老尽崔护。乱红一晌风前嫁，憔悴花枝无主。难遣处，那树上、流莺分付他何去。痴情漫诉。但嫩绿阴中，雨丝缭绕，流水学人语。还记得，香雪盈盈载路。绯霞天外齐吐。伤春只有花同我，怅说斜阳迟暮。嗟我误，悔不动、啼鹃再四留春住。知花怨否。想魂化扬烟，和愁和烟，泥我画船渡。
摸鱼儿十首·其四
作者：李慈铭
朝代：清

正愔愔、嫩凉庭院，月痕黄到金井。碧桐商略风廊语，占得几分秋影。兰夜静，恁水样、阶阴刚要疏帘衬。茶香渐近。想理罢冰弦，绿云摇梦，秋外藕花酲。年时事，回首青鸾瑶讯。红蛮深锁妆镜。琴心鬓影都何许。零落茜丝银绠。休更问，剩盝曲、栏干闲煞无人凭。画中暗省。办水口从君，苧衫藤簟，来共鹭鸶听。
新雁过妆楼二首
作者：李慈铭
朝代：清

正是池荷，红过后、满院绿树阴浓。离离吐蕊，忽地数到珍丛。伏雨阑风刚几度，又催他香梦惺忪。好相逢，瑶台旧侣，钗朵玲珑。长门当日别后，恁烧残画烛，苦忆欢悰。泪浥银笺，诉天心事谁同。黄金买赋何用，但重与、添香话汉宫。猩帘护，愿月圆长闰，花好长红。玉宇澄空，初凉地、秋声渐到梧桐。小庭夜静，愁绪碎搅吟蛩。窣地栏干谁共倚。乱萤飞度竹间风。恁匆匆，绛河旧影，来约新鸿。争知星期乍过，怎钿箫翠管，取次成空。谢家池畔，香雾自上帘栊。清晖暗怜玉臂，怕重到、针楼疑梦中。星星鬓，便亸鬟如故，妆镜羞同。
新雁过妆楼二首·其一
作者：李慈铭
朝代：清

正是池荷，红过后、满院绿树阴浓。离离吐蕊，忽地数到珍丛。伏雨阑风刚几度，又催他香梦惺忪。好相逢，瑶台旧侣，钗朵玲珑。长门当日别后，恁烧残画烛，苦忆欢悰。泪浥银笺，诉天心事谁同。黄金买赋何用，但重与、添香话汉宫。猩帘护，愿月圆长闰，花好长红。
新雁过妆楼二首·其二
作者：李慈铭
朝代：清

玉宇澄空，初凉地、秋声渐到梧桐。小庭夜静，愁绪碎搅吟蛩。窣地栏干谁共倚。乱萤飞度竹间风。恁匆匆，绛河旧影，来约新鸿。争知星期乍过，怎钿箫翠管，取次成空。谢家池畔，香雾自上帘栊。清晖暗怜玉臂，怕重到、针楼疑梦中。星星鬓，便亸鬟如故，妆镜羞同。
梅子黄时雨二首
作者：李慈铭
朝代：清

饾饤阴晴，乍中酒醒时，愁思如许。又倦柳千丝，做成烟雨。不信天涯今日里，昏昏都是垂帘过。鸠啼苦，竹粉翠楼，斜照犹驻。为语。伤春旧侣。恁薇壶练带，消得朝暮。看村瀑如潮，林霏疑雾。好借一蓑湖上去，短篷绿罨鸥波路。山无数，冷光泼青诗句。甚处传笺。看春事顿消，流水难准。又乳燕重帘，熟梅风信。漠漠倦雷烟柳外，和愁旋转终无定。凉催暝，幽梦枕边，低度云影。谁认。红楼消损，过愔愔暮雨，犹自耽病。可浅试慵妆，染花奁润。待证紫蕉山上事，玉啼点点从头问。天涯近，雾丝漾成疏鬓。
梅子黄时雨二首·其一
作者：李慈铭
朝代：清

饾饤阴晴，乍中酒醒时，愁思如许。又倦柳千丝，做成烟雨。不信天涯今日里，昏昏都是垂帘过。鸠啼苦，竹粉翠楼，斜照犹驻。为语。伤春旧侣。恁薇壶练带，消得朝暮。看村瀑如潮，林霏疑雾。好借一蓑湖上去，短篷绿罨鸥波路。山无数，冷光泼青诗句。
梅子黄时雨二首·其二
作者：李慈铭
朝代：清

甚处传笺。看春事顿消，流水难准。又乳燕重帘，熟梅风信。漠漠倦雷烟柳外，和愁旋转终无定。凉催暝，幽梦枕边，低度云影。谁认。红楼消损，过愔愔暮雨，犹自耽病。可浅试慵妆，染花奁润。待证紫蕉山上事，玉啼点点从头问。天涯近，雾丝漾成疏鬓。
沁园春二首
作者：李慈铭
朝代：清

酾酒峰巅，四顾苍茫，黄尘涨天。正花门入卫，纵横部曲，蒲类驻泊，惨淡楼船。炮火金山，阵云铁瓮，回首留都问罪年。感今昔，想淮阳画像，尚动凌烟。布衣梦绕刀环，奈日日从人射虎还。笑马侯已老，偏当曳落，檀公善走，屡拥先零。扪虱恁陵，弹筝睥睨，江左如聊孰比肩。衔杯外，只斜阳衰草，满眼关山。牙尔何为，唇吻之间，谁来抵巇。记免怀学语，常胶香饵，成童毁龀，屡系轻丝。拾慧难防，笑人易冷，深悔年来欠护持。金刚坏，便因风咳唾，珠玉参差。儿曹莫道吾衰。正开窦容君出入时。只未经漱石，砺先难忍，倘逢骂贼，嚼竟何施。蔗滓功劳，齑根身世，未报红绫已若斯。从今世，但投梭善避，不废歌诗。
沁园春二首·其一
作者：李慈铭
朝代：清

酾酒峰巅，四顾苍茫，黄尘涨天。正花门入卫，纵横部曲，蒲类驻泊，惨淡楼船。炮火金山，阵云铁瓮，回首留都问罪年。感今昔，想淮阳画像，尚动凌烟。布衣梦绕刀环，奈日日从人射虎还。笑马侯已老，偏当曳落，檀公善走，屡拥先零。扪虱恁陵，弹筝睥睨，江左如聊孰比肩。衔杯外，只斜阳衰草，满眼关山。
沁园春二首·其二
作者：李慈铭
朝代：清

牙尔何为，唇吻之间，谁来抵巇。记免怀学语，常胶香饵，成童毁龀，屡系轻丝。拾慧难防，笑人易冷，深悔年来欠护持。金刚坏，便因风咳唾，珠玉参差。儿曹莫道吾衰。正开窦容君出入时。只未经漱石，砺先难忍，倘逢骂贼，嚼竟何施。蔗滓功劳，齑根身世，未报红绫已若斯。从今世，但投梭善避，不废歌诗。
清平乐五首
作者：李慈铭
朝代：清

年年春事，西直门前寺。一路衣香随蝶至，不辨人丛花气。枝枝红艳消魂，相携翠管金尊。一霎绿杨风起，倚栏独数春痕。河桥南畔，朱邸无人管。舞榭歌楼全不辨，好个秋千庭院。碧廊一带栏回，沿流树转山开。听罢江南蛙鼓，蘋风满袖归来。雨馀天气，槐影垂帘地。杨柳深深笼翠几，红药一枝簪髻。茶烟细袅游丝，鸟啼日上阶时。花下剧棋才了，炷香又和新词。玉凫烟炷，已到花阴午。懒向鸳鸯寻绣谱，且教金笼鹦鹉。薰衣熨尽都慵，棋残还理丝桐。多少迎梅旧事，明窗一桁纱中。画帘低照，一树绯桃笑。澹艳明妆临薄晓，占得春阴多少。临风独倚朱栏，晚来犹怯微寒。第一内家鬓影，簪花尽与人看。
清平乐五首·其一
作者：李慈铭
朝代：清

年年春事，西直门前寺。一路衣香随蝶至，不辨人丛花气。枝枝红艳消魂，相携翠管金尊。一霎绿杨风起，倚栏独数春痕。
清平乐五首·其三
作者：李慈铭
朝代：清

雨馀天气，槐影垂帘地。杨柳深深笼翠几，红药一枝簪髻。茶烟细袅游丝，鸟啼日上阶时。花下剧棋才了，炷香又和新词。
清平乐五首·其二
作者：李慈铭
朝代：清

河桥南畔，朱邸无人管。舞榭歌楼全不辨，好个秋千庭院。碧廊一带栏回，沿流树转山开。听罢江南蛙鼓，蘋风满袖归来。
清平乐五首·其五
作者：李慈铭
朝代：清

画帘低照，一树绯桃笑。澹艳明妆临薄晓，占得春阴多少。临风独倚朱栏，晚来犹怯微寒。第一内家鬓影，簪花尽与人看。
清平乐五首·其四
作者：李慈铭
朝代：清

玉凫烟炷，已到花阴午。懒向鸳鸯寻绣谱，且教金笼鹦鹉。薰衣熨尽都慵，棋残还理丝桐。多少迎梅旧事，明窗一桁纱中。
满庭芳五首
作者：李慈铭
朝代：清

啼鴂留春，游丝惹梦，天涯又闰清明。夜凉人静，独向六街行。月里幽坊如画，那门边、低度歌声。问谁傍、尊前擪笛，还似诉侬情。廿年前旧恨，柳枝共挽，私语调莺。蓦东风回首，独自飘零。料得小窗今夜，映梨花、一树冥冥。可能把、断肠诗句，月下念教听。淡日帘栊，嫩寒庭院，深情问有谁知。宿酲初解，缃缬上花枝。约略靓妆人影，点春涡、半晕燕支。朱门侧、栏干倚遍，无地寄相思。芳期今又过，猩屏掩恨，茸帕缄诗。正红窗睡重，燕子归迟。斜搭秋千画索，傍花阴、闲袅游丝。黄昏近，茜纱银烛，更是恼人时。风漾游丝，雨晴芳草，联骑重款禅关。碧桃才过，红绽海棠鲜。犹有丁香似雪，斜阳外、占尽春妍。经行遍、廊空人寂，雏鹊斗花前。萧然僧几个，垂帘扫地，静炷炉烟。且访钟林下，选石云边。难得江南吟客，松风里、来听茶煎。还相约，绿阴如幄，清簟枕书眠。新月当帘，微风生树，绣勒同逐香车。韩潭西去，灯影记苏家。难得蓬瀛俊侣，商量到、银勺红牙。偏容我、坐头白发，移近一枝花。周遮屏镜侧，分飘罗袂，小叠蛮韡。更掩扇清歌，娇倚窗纱。笛里分明旧恨，潇湘水、不到天涯。空赢得，青衫老泪，重与洒琵琶。花醒馀寒，柳苏丝雨，闰春留作重三。倦游词客，芳序恨长淹。为约薇壶俊侣，凤城畔、闲趁珂骖。轻阴里、朱墙一抹，松影转幢南。那堪思往事，廿年再禊，曾款精蓝。问咸丰朝士，几共言谈。惆怅僧贫树老，一株雪、犹照春衫。凭高望，斜阳燕麦，无恙是晴岚。
满庭芳五首·其一
作者：李慈铭
朝代：清

啼鴂留春，游丝惹梦，天涯又闰清明。夜凉人静，独向六街行。月里幽坊如画，那门边、低度歌声。问谁傍、尊前擪笛，还似诉侬情。廿年前旧恨，柳枝共挽，私语调莺。蓦东风回首，独自飘零。料得小窗今夜，映梨花、一树冥冥。可能把、断肠诗句，月下念教听。
满庭芳五首·其三
作者：李慈铭
朝代：清

风漾游丝，雨晴芳草，联骑重款禅关。碧桃才过，红绽海棠鲜。犹有丁香似雪，斜阳外、占尽春妍。经行遍、廊空人寂，雏鹊斗花前。萧然僧几个，垂帘扫地，静炷炉烟。且访钟林下，选石云边。难得江南吟客，松风里、来听茶煎。还相约，绿阴如幄，清簟枕书眠。
满庭芳五首·其二
作者：李慈铭
朝代：清

淡日帘栊，嫩寒庭院，深情问有谁知。宿酲初解，缃缬上花枝。约略靓妆人影，点春涡、半晕燕支。朱门侧、栏干倚遍，无地寄相思。芳期今又过，猩屏掩恨，茸帕缄诗。正红窗睡重，燕子归迟。斜搭秋千画索，傍花阴、闲袅游丝。黄昏近，茜纱银烛，更是恼人时。
满庭芳五首·其五
作者：李慈铭
朝代：清

花醒馀寒，柳苏丝雨，闰春留作重三。倦游词客，芳序恨长淹。为约薇壶俊侣，凤城畔、闲趁珂骖。轻阴里、朱墙一抹，松影转幢南。那堪思往事，廿年再禊，曾款精蓝。问咸丰朝士，几共言谈。惆怅僧贫树老，一株雪、犹照春衫。凭高望，斜阳燕麦，无恙是晴岚。
满庭芳五首·其四
作者：李慈铭
朝代：清

新月当帘，微风生树，绣勒同逐香车。韩潭西去，灯影记苏家。难得蓬瀛俊侣，商量到、银勺红牙。偏容我、坐头白发，移近一枝花。周遮屏镜侧，分飘罗袂，小叠蛮韡。更掩扇清歌，娇倚窗纱。笛里分明旧恨，潇湘水、不到天涯。空赢得，青衫老泪，重与洒琵琶。